निरहुआ | CinemaBhojpuri.in\nTag Archives: निरहुआ\nनिरहुआ के ‘‘वर्दी वाला गुन्डा’’\nMay 19, 2013 - कलाकार, फिल्म\n- Tagged: निरहुआ, वर्दी वाला गुंडा\t- no comments\tसिनेमा भोजपुरी के जूबली स्टार दिनेशल लाल यादव निरहुआ अब ‘‘वर्दीवाला गुन्डा’’ ले के आवत बाड़े जवना में उनकर टाईटल भूमिका बा. नायिका बाड़ी अंजना सिंह. एह फिलिम में निरहुआ के एक से बढ़के एक संवाद सुने के मिली. निर्माता राजेश सिंह पप्पु भाई, निदेशक अहमद फरोग सिददीकी, गीतकार विनय…\nबीवी नं० 1 में कॉमेडी करत निरहुआ\nApril 27, 2013 - कलाकार, फिल्म\n- Tagged: कामेडी, निरहुआ, बीबी न॰ 1\t- no comments\tसिनेमा भोजपुरी के जुबली स्टार दिनेश लाल यादव निरहुआ अबही ले एक्शन, रोमांटिक आ गंभीर भूमिका में नजर आवत रहलें बाकिर दर्पण मूवीज के बैनर में बनत ‘बीवी नं० 1’ में ऊ पहिला बेर कॉमेडी करत लउकीहे. एह फिलिम में उनकर लुक आ अंदाजो ओही तरह के बा. नायिका बाड़ी…\nअबकी के होली पर निरहुआ ‘दिलेर’ हो गइल\nMarch 17, 2013 - कलाकार, फिल्म\n- Tagged: दिलेर, निरहुआ\t- no comments\tसिनेमा भोजपुरी के सुपर स्टार दिनेशलाल यादव के दिलेरी अबकी का होली पर पूरा देश में देखे के मिली. फिलिम “दिलेर” 27 मार्च से पुरा देश मे रिलीज कइल जाई. निर्माता हउवें मशहूर वितरक डा. सुनील कुमार, आ निर्देशक सुब्बाराव गोसांगी. डा॰ सुनील आ गोसांगी के इंटरव्यू एही साइट पर…\nMarch 10, 2013 - कलाकार, फिल्म\n- Tagged: निरहुआ, वर्दी वाला गुंडा\t- no comments\tसिनेमा भोजपुरी के जुबली स्टार निरहुआ अब ‘‘वर्दीवाला गुण्डा’‘ बन गइल बाड़न. बालाजी सिने विजन प्रा. लि. के बैनर तले बनल एह फिलिम ‘‘वर्दीवाला गुण्डा’’ में निरहुआ एक्शन रोल विलेन अवधेश मिश्रा संगे फरियावत नजर अइहें. निर्माता हउवें पप्पू भाई आ राजेश सिंह आ निर्देशक हउवें हिन्दी फिल्म ‘‘जिगर’’ आ…\n‘रखवाला’ में निरहुआ के नया लुक\nFebruary 11, 2013 - इण्डस्ट्री न्यूज, कलाकार, फिल्म\n- Tagged: निरहुआ\t- no comments\tसिनेमा भोजपुरी के जूबली स्टार दिनेशलाल यादव ‘निरहुआ’ के एगो नया लुक असलम शेख प्रोडक्शन के फिलिम ‘रखवाला’ में देखे के मिले वाला बा. एह फिलिम में पुलिस इंसपेक्टर बनल निरहुआ के पहिला बेर मूँछ का संगे देखल जाई. मशहुर निर्देशक असलम शेख के एह होम प्रोडक्शन में नायिका बाड़ी…\nJanuary 24, 2013 - इण्डस्ट्री न्यूज, कलाकार, फिल्म, फिल्मकार\n- Tagged: डा॰ सुनील, दिलेर, निरहुआ\t- no comments\tसिनेमा भोजपुरी के जुबली स्टार दिनेशलाल यादव निरहुआ अब मशहूर फिलिम निर्माता आ वितरक डॉ सुनील कुमार के फिलिम ‘दिलेर’ में नजर अइहें. फिलिम विजय लक्ष्मी इंटरनेशनल के बैनर में बनी आ एकर निर्देशन करीहें सुब्बाराव गोसांगी. निरहुआ के कहना बा कि ऊ ढेर दिन से डॉ सुनील के बनावल…\nसहारा समय न्यूज सर्वे निरहुआ-पाखी के सबले बढ़िया मनलस\nJanuary 12, 2013 - इण्डस्ट्री न्यूज, कलाकार\n- Tagged: निरहुआ, पाखी\t- no comments\tमशहूर समाचार चैनल सहारा समय (बिहार-झारखण्ड) अपना सर्वे में भोजपुरी सिनेमा के सुपरस्टार निरहुआ के साल 2012 के सबले सफल अभिनेता कहलसि. बतवलसि कि सफलता के पैमाना पर खेसारीलाल दूसरका, पवन सिंह तिसरका, रविकिशन चउथा आ मनोज तिवारी पँचवा पायदान पर रहलें. अभिनेत्रियन में पाखी हेगड़े के पहिलका, अंजना सिंह…\nबॉक्स ऑफिस पर निरहुआ के सिक्सर, लगातार छठवाँ साल रहलन हीरो नं. 1\nDecember 27, 2012 - इण्डस्ट्री न्यूज, कलाकार\n- Tagged: निरहुआ\t- no comments\tसिनेमा भोजपुरी के जुबली स्टार दिनेशलाल यादव ‘‘निरहुआ’’ एह साल बॉक्स ऑफिस पर सिक्सर जड़ले बाड़न आ लगातार छठवो साल भोजपुरी बॉक्स ऑफिस पर हीरो नं. 1 साबित भइल बाड़न आ अपना सफलता के ग्राफ बरकरार रखले बाड़न, लगातार छठवा साल निर्माता, निर्देशक, वितरक आ सिनेमाघर मालिकन के मुस्कान बनवले…\nबिग बॉस में निरहुआ के मानल गइल सोना जइसन दिलवाला\nDecember 15, 2012 - इण्डस्ट्री न्यूज, कलाकार, टीवी शो\n- Tagged: निरहुआ, बिग बॉस\t- no comments\tपिछला दिने बिग बॉस6के घर में दुबारा चहुँपल निरहुआ के ‘ब्रिटेनिया गुडडे सोने का दिलवाला’ प्रतियोगिता में सबले बेसी वोट मिलल आ उनुका के एक तोला सोना ईनाम में दिहल गइल. निरहुआ के निकेतन, सपना, आ आशिका वोट दिहली. निरहुआ के ईनाम देत सभे उनुका व्यवहार आ डाउनटू…\nNovember 18, 2012 - कलाकार\n- Tagged: निरहुआ\t- no comments\tसिनेमा भोजपुरी के सबले बड़का सुपरस्टार हउवें दिनेशलाल यादव ‘निरहुआ’ जे पिछला छह साल से लगातार हिट फिलिम देत आवत बाड़ें. ‘निरहुआ रिक्शावाला, निरहुआ चलल ससुराल, दीवाना, दाग, प्रतिज्ञा, सात सहेलियाँ’ जइसन ब्लॉक बस्टर फिलिम दे चुकल निरहुआ के एहू साल ‘खून पसीना’, ‘एक बिहारी सौ पे भारी’, ‘रिक्शावाला आई…\nमुंबई में ‘रिक्शावाला’ निरहुआ क जलवा\nNovember 15, 2012 - इण्डस्ट्री न्यूज, कलाकार, फिल्म\n- Tagged: निरहुआ\t- no comments\tभोजपुरी सुपरस्टार निरहुआ के नइकी फिलिम ‘रिक्शावाला आई लव यू’ के जलवा बिहार यू. पी क बाद अब मुंबईओ में जारी बा. पिछला शुक का दिने एकरा के मुंबई के 25 गो सिनेमाघर में रिलीज कइल गइल आ हर जगहा एकरा शानदार ओपनिंग मिलल. निर्माता बिटटू सरदार आ निर्देशक अजय…\nNovember 1, 2012 - कलाकार\n- Tagged: निरहुआ\t- 1 comment\tसिनेमा भोजपुरी के जूबली स्टार दिनेशलाल यादव निरहुआ के करिश्मा बॉक्स ऑफिस पर डग्गा पीटत बा. दूर्गा पूजा पर रिलीज निरहुआ के दू गो फिलिम ‘रिक्शावाला आई लव यू’ आ ‘एक दूजे के लिए’ मे दुनु के शानदार ओपनिंग मिलल. निर्देशक अजय श्रीवास्तव आ निर्माता बिट्टु सरदार के ‘रिक्शावाला आई…


Amazing story of Famous food Litti Chokha from Uttar Pradesh and bihar in Bhojpuri Bhojpuri Spl: गजबे के टेस्टी होला लिट्टी-चोखा, लेकिन जानीं एकर जनम क कहानी – News18 हिंदी\nBhojpuri Spl: गजबे के टेस्टी होला लिट्टी-चोखा, लेकिन जानीं एकर जनम क कहानी\nबिहार के मशहूर खाना ह लिट्टी-चोखा. ठाठ से लोग एकरा के खाला.\nइ नायाब लिट्टी-चोखा (Litti-Chokha) पैदा कइसे भयल एकरे बारे में कम लोगन के पता हौ। त बता दीं कि लिट्टी-चोखा क कहानी बाबा विश्वनाथ क नगरी काशी अउर भगवान राम से जुड़ल हौ।\nLast Updated : January 29, 2021, 17:35 IST\nलिट्टी-चोखा क नाम लेतय मुंहे में पानी आइ जाला। जे खइले होई उ जानत होई। जे न खइले होय, उ एक बार खाइके देखि लेय। लिट्टी-चोखा आज पूरे देश अउर देश से बहरे भी उत्तर भारतीय थाली क खास व्यंजन बनि गयल हौ। चोखा क त उ रुतबा हौ कि एकर उपमा तक देवय जाए लगल हौ। कवनों चीजी के अगर चोखा क उपमा देइ देहल गयल त समझिल उ काम एकदम परफेक्ट हौ। लेकिन इ नायाब चोखा पैदा कइसे भयल एकरे बारे में कम लोगन के पता हौ। त लिट्टी-चोखा क कहानी बाबा विश्वनाथ क नगरी काशी अउर भगवान राम से जुड़ल हौ।\nलंका क राजा रावण क बध कइले के नाते भगवान राम के ब्रह्महत्या क दोष लगि गयल रहल। राम जब धरमपत्नी सीता अउर भाई लक्षिमन के साथ अयोध्या लौटलन तब गुरु वशिष्ठ ओन्हय ब्रह्महत्या के दोष से छुटकारा पावय बदे काशी यात्रा क सुझाव देहलन। भगवान राम काशी क यात्रा कइलन अउर काशी में पांच ठे शिवलिंग स्थापित कइलन, बाबा भोलेनाथ क पूजा-अर्चना कइलन, तब जाइके ओन्हय ब्रह्महत्या के दोष से छुटकारा मिलल।\nहलांकि ब्रह्महत्या के दोष से मुक्ति बदे भगवान राम लंका से लौटत समय समुद्र तट पर ही यानी तमिलनाडु के रामनाथपुरम में एक शिवलिंग स्थापित कइके शिव क पूजा-अर्चना कइले रहलन, लेकिन गुरु वशिष्ठ के अनुसार, काशी यात्रा के बिना ब्रह्मदोष से मुक्ति संभव नाही रहल। रामनाथपुरम में राम के हाथे स्थापित शिवलिंग आज रामेश्वरम नाम से बड़ा तीर्थ बनि गयल हौ अउर उहां स्थापित शिवलिंग 12 ज्योतिर्लिंग में शामिल हौ। लेकिन काशी में भगवान राम के हाथे स्थापित पांचों शिवलिंग भी रामेश्वर के नाम से जानल जालन। एहमें से दुइ रामेश्वर मंदिर खास हयन -एक मंदिर बनारस शहर में रामकुंड पर स्थित हौ अउर दूसर शहर से बहरे पंचकोशी यात्रा के रस्ते में मौजूद हौ। बाकी तीन रामेश्वर शिवलिंग मीरघाट, हनुमानघाट, अउर लक्सा महल्ला में स्थापित हयन। लिट्टी-चोखा क कहानी पंचकोसी यात्रा के रस्ते में मौजूद रामेश्वर धाम से जुड़ल हौ।\nभगवान राम अपने 84 कोस के काशी यात्रा के दौरान कर्दमेश्वर, भीमचंडी के बाद पंचकोसी यात्रा के तीसरे पड़ाव पर जंसा थाना क्षेत्र में वरुणा नदी के तट पर मौजूद रामेश्वर धाम पहुंचल रहलन। राती के इहां विश्राम कइलन अउर सबेरे उठि के वरुणा में स्नान कइले के बाद वरुणा नदी से ही एक मुट्ठी रेत लेइके शिवलिंग बनउलन अउर ओकर स्थापना कइके तर्पण कइलन। तर्पण कइले के बाद आग जराइके अहरा पर लिट्टी अउर भंटा क चोखा बनउलन। भगवान शिव के ओही क नैवेद्य चढ़उलन अउर प्रसाद के रूप में लिट्टी-चोखा ग्रहण कइके आपन व्रत तोड़लन। भगवान राम रावण क बध कइले के बाद से ही अन्न क त्याग कइ देहले रहलन। बस एही ठिअन से लिट्टी-चोखा क परंपरा शुरू भयल, जवन आज हर केहूं क पसंदीदा व्यंजन बनि गयल हौ।\nरामेश्वर मंदिर के नाते एह इलाके क नाम रामेश्वर पड़ि गयल हौ। आज भी रामेश्वर धाम पर अगहन महीना में कृष्ण पक्ष के छठी के दिना लोटा-भंटा क विशाल मेला लगयला। खासतौर से उत्तर प्रदेश अउर बिहार से लाखन क संख्या में लोग इहां हर साल मेला में पहुंचयलन अउर पूरी भक्ती के साथ रामेश्वर महादेव क जलाभिषेक कइके पूजा-अर्चना करयलन। मान्यता हौ कि जे भी ओह दिना इहां आइके वरुणा में नहाइके लिट्टी-चोखा बनाइके भगवान शिव के भोग लगाइके प्रसाद ग्रहण करयला, रामेश्वर महादेव ओकर कुल मनोकामना पूरा कइ देलन। काशी महात्म्य में लिखल हौ –\nएक रात्रेय तू मध्येय प्रविशे छुछि मानसः,\nवरुणा यासि तटे रम्ये सजाति परमां गतिम्।\nयानी रामेश्वर में रात विश्राम करय अउर तामसी भोजन, जूता-चप्पल, तेल क पूरी तरह त्याग कइ देय, फिर सबेरे वरुणा में नहाइके अर्पण करय अउर देवस्थान पर सफेद तिल, बेल-पत्र, सफेद वस्त्र, चांदी-सोना अउर गंगा जल चढाइ के तर्पण करय अउर शिवलिंग क स्थापना करय त आदमी के परमगति यानी मोक्ष क प्राप्ति होइ जाला। श्लोक में लिट्टी-चोखा क स्पष्ट उल्लेख नाही हौ, लेकिन तामसी भोजन अउर तेल के बिना जवन भोजन बनि सकयला, उ लिट्टी-चोखा ही हौ। किवदंती हौ कि भगवान राम एही बदे इहां लिट्टी-चोखा बनउले रहलन। चूंकि इहां शिवलिंग स्थापित करय क परंपरा हौ, एह के नाते रामेश्वर धाम परिसर में तमाम ग्रह, देवता, राजा लोग आइके शिवलिंग स्थापित कइले हउअन, अउर उ तमाम शिवलिंग परिसर में आज भी मौजूद हयन। हर शिवलिंग क नाम स्थापित करय वालन के नाम पर पड़ल हौ। राजा नहुष क स्थापित नहुषेश्वर, पृथ्वी क स्थापित भूमिश्वर, भरत क स्थापित भरतेश्वर, लक्ष्मण के हाथे स्थापित लक्ष्मणेश्वर, शत्रुघ्न क स्थापित शत्रुघ्नेश्वर, अग्नि देव क स्थापित अग्निशेश्वर, सोम देव क स्थापित सोमेश्वर शिवलिंग इहां मौजूद हयन।\nएकरे अलावा परिसर में दत्तात्रेय, राम, लक्ष्मण, जानकी, हनुमान, गणेश, नरसिंह, काल भैरव, सूर्य देव अउर साक्षी विनायक क मंदिर भी मौजूद हयन। इहां राधा-कृष्ण मंदिर, तुलजा माई, दुर्गा माई क भी भव्य प्रतिमा स्थापित हौ। धाम के बहरी हिस्सा में झारखंडेश्वर महादेव, शमशान घाट, रुद्राणी, तपोभूमि, उत्कलेश्वर महादेव, उदंड विनायक, अउर ईश्वरेश्वर महादेव क शिवलिंग भी स्थापित हौ। भगवान राम इहां जवने जगह शिवलिंग स्थापित कइले रहलन, ओही स्थान पर हनुमान अउर पूरी बानरी सेना विंध्य पहाड़ के पथरे से शिवलिंग बनाइके स्थापित कइले रहल। इ कुल शिवलिंग एक बरगद के विशाल पेड़ के नीचे मौजूद हयन अउर भक्तन के आस्था क केंद्र हयन। भगवान राम से जुड़ल आस्था क इ केंद्र अब लोक पर्व अउर आस्था क बड़ा केंद्र बनि गयल हौ।\nभगवान राम जब काशी आयल रहलन, तब ओह समय इ नगरी सप्तपुरी में बंटल रहल अउर लक्सा इलाका अयोध्यापुरी क हिस्सा रहल। योग वशिष्ठ के वैराग्य प्रकरण के अनुसार रामेश्वर धाम जाए से पहिले भगवान राम रामकुंड पर शिवलिंग क स्थापना कइले रहलन। स्कंदपुराण में काशी खंड के तीर्थ रहस्य में भी रामकुंड क उल्लेख हौ। रामकुंड पर बाद में ललई छठ क मेला लगय लगल अउर काशी में इ मेला काफी परसिद्ध हौ। राम के इहां अइले के नाते ही अयोध्यापुरी राम-लक्षिमन दूनों भाइन के नाम से जानल जाए लगल -रामापुरा अउर लक्ष्मणपुरा। भगवान राम के साथे ओनकर दूनों लड़िका लव अउर कुश भी काशी आयल रहलन। इ दूनों भाइन के नाम पर भी दुइ मंदिरन क स्थापना भयल अउर दूनों मंदिर आज लवेश्वर महादेव अउर कुशेश्वर महादेव के नाम से जानल जालन। (लेखक सरोज कुमार वरिष्ठ पत्रकार हैं.)\nTags: Ara, Bhojpuri, Bhojpuri News, पटना, भोजपुरी, भोजपुरी न्यूज, रांची, वाराणसी\nFIRST PUBLISHED : January 29, 2021, 17:35 IST


सबसे लोकप्रिय बिल्ली नस्लों में से एक. तिरंगा बिल्ली के बच्चे. सौंदर्य - वॉलपेपर आकार 400x800 400 x 800 कार्यक्षेत्र; 400*800.\nसुझाव: अपने मॉनिटर की स्क्रीन संकल्प इस तस्वीर के लिए आयाम हैं: 1080 x 1920 360 x 640 400 x 800 480 x 800 540 x 960 600 x 1024 600 x 800 640 x 1136 640 x 960 720 x 1280 750 x 1334 768 x 1024 800 x 1003 800 x 1280 टैग: पालतू जानवर · सबसे स्नेही बिल्ली नस्लों · तिरंगा बिल्ली के बच्चे · maine coon · नस्ल · शराबी बिल्ली का बच्चा पृष्ठभूमि · बिल्ली के बच्चे की नस्लों · अंगीकरण · मेरे दिल का संगीत · तिरंगा बिल्लियों · बिल्ली पशु · तिरंगा बिल्ली · वंडरफुल · देशी अमेरिकी बिल्ली · तिरंगा बिल्ली के बच्चे · शराबी बिल्ली पृष्ठभूमि · बिल्ली पालतू जानवर के विचारों · हर्षित · तस्वीरें · 400 x 800 · 400*800 · 400x800 · वॉलपेपर · 400-800 · 400 * 800 · 400 - 800 · 400/800


रछाबंधन - पं. प्रभाकर पांडेय ‘गोपालपुरिया’ - मैना: भोजपुरी साहित्य क उड़ान (Maina Bhojpuri Magazine)\nHome तेवहार प्रभाकर पांडेय Lekh रछाबंधन - पं. प्रभाकर पांडेय ‘गोपालपुरिया’\nरछाबंधन - पं. प्रभाकर पांडेय ‘गोपालपुरिया’\nभारत! बिबिधता से भरल एगो देस पर विविधता में एकता एकर पहिचान। ई बिबिधता ए के विसिस्टता से अबिभूत करेला, एकरी पारंपरिकता के दरसावेला, ए के महान बनावेला। भारत की अगर सांस्क्रितिक बिबिधता के बात होखे, पारंपरिक बिबिधता के बात होखे त इहां की तीज-तिउहारन के कइसे दरकिनार कइल जा सकेला? भारतीय तीज-तिउहार त भारत के सांस्क्रितिक भारत बनवले में, सांस्क्रितिक रूप से भारत के संसारभर के सिरमउर बनवले में सबसे अहम भूमिका निभावत आ रहल बा। ए भारतीय तिज-तिउहारन में जिनगी के सार छुपल बा, जीवन जीएले के गहिराह सूत्र बा ए तिउहारन में। इ तीज-तिउहार भारतीयन के विरासत बा, अमूल संपदा बा एकर परंपरा। जीवन का ह? ए के कवनेगाँ जीए के जाहीं? जीवन में नैतिकता के, धारमिकता के का महत बा? ए सब के जबाब भारतीय परंपरावन में, तिज-तिउहारन में छिपल बा। जब हमनी के पुरखा-पुरनिया अपनी समाज में, देस में ए बिबिधताभरल सामाजिक, धारमिक परब-तिउहार के चलावे के सोंचले होई त जरूर ओ लोगन के ए में जीवन के सही मतलब, मानव अउर समाज कल्यान की साथे-साथे एकता-अखंडता, जीव-परेम आदि के दरसन भइल होई।\nभारत में हर महीना में कवनो-ना-कवनो तीज-तिउहार, परब-संस्कार जरूर मनावल जाला, हँ हो सकेला की इ सामाजिक न हो के धार्मिक ही होखो पर कवनो महीना बांव ना जाई। वइसे भी हम भारतीयन के हर दिन धारमिक बा, हर दिन कवनो-ना-कवनो देबी-देवता के समरपित बा त समझि लीं हर दिन तिउहारे बा। पर ए तिउहारन की बीच भी कुछ तिउहारन के अति महत्ता बा। कुछ तिउहारन के आपन एइसन पहिचान बनि गइल बा की इ तिउहार आपन एगो अलगे छाप छोड़त नजर आवेला अउर साथे-साथे परेम-भाइचारा की साथे मानवता के पाठ पढ़ावत नजर आवेला। ए तिउराहन के हम भारतीयन के बेसबरी से इंतजार रहेला अउर ए तिउहारन के अति उत्साह की साथे, पूरा पारंपरिकता की साथे मनावल जाला। इ ही पारंपरिक, सामाजिक, धारमिक, ऐतिहासिक तिउहारन में से एगो तिउहार ह रछाबंधन। आईं सभे ए तिउहार की सामाजिक, धारमिक अउर ऐतिहासिक महत्ता, सरोकार, पहिचान के जानि लेहल जाव।\nरछाबंधन, रछा के तिउहार। परेम के तिउहार, भाईचारा के तिउहार। भाई-बहिनी की अखंड परेम के सूत्र में पिरोवत, भाई-बहिनी के अकूट, निच्छल परेम, सनेह, सनमान के दरसावत एगो एइसन संबंध के गाथा लिखेला जवन अपनत्व पर कवनो परिस्थिति के हाबी ना होखे देला। इ तिउहार भगवान सिव के मास सावन में मनावल जाला। सावन के पवित्र महीना, एगो धारमिक महीना, एगो सांस्क्रितिक महीना, संतन के महीना की साथे-साथे किसानन के महीना ह। अपरंपार बा ए महीना के महत्ता। पारंपरिक रूप से, धारमिक रूप से इ महीना एगो एइसन सतरंगी छटा बिखेरेला जवने से सब केहू परभावित हो जाला। रछाबंधन के राखी भी कहल जाला। इहां राखी एगो विसेस अरथ में समाहित बा, जबकी रछाबंधन तनि विस्तारित अरथ में बा पर भाई-बहिनी की ए ही तिउहार के समाहित कइले बा। कथो-ओथा में भी, कवनो धारमिक अनुस्टान आदी में भी रछा बंधवावल जाला पर राखी ना, राखी त सावन मास में पूरनिमा के ही बँधवावल जाला अउर उ हो बिसेस रूप से बहिन अपनी भाई के बाँधे ले। ए राखी में समाइल सनेह, अपनत्व के मिठास एतना गहिराह होला की केतने जबाना गुजर गइले की बाद भी एकरी पारसंगिकता में कवनो कमी नइखे आइल अउर इ अबहिन भी सामाजिकता, धारमिकता, ऐतिहासिकता के समेटले अपनत्व के, पेयार-सनेह के कहानी लिखत आगे बढ़ रहल बिया। इ भारत के परंपरा रहल बा की इहां हर रिस्ता के, संबंध के कवनो-ना-कवनो तिज-तिउहार से बल मिलेगा, कवनो-ना-कवनो तिज-तिउहार संबंधन के महत्ता प्रतिपादित करत नजर आवेला, अउर ए ही स्रिंखला में भाई-बहिन के असीम पेयार, अपनत्व के राखी दरसावेला। राखी के, रछाबंधन के भारत की कुछ छेत्रन में सावनी भा सलूनो भी कहल जाला, एकरी पीछे कारन इ हे बा की इ सावन मास में परेला, सावन में मनावल जाला। भाई-बहिन की पवितर रिस्ता के गाथा लिखेवाला इ तिउहार अपनी आप में बेजोड़ बा, निराला बा। रछाबंधन के महत्ता पुरानन में भी खूब मिलेला। वइसे भी अनुस्ठान आदि में रछा बाँधत पंडीजी लोग हइहे स्लोक उच्चरित करेला-\n'येन बद्धो बलि: राजा दानवेन्द्रो महाबल:।\nतेन त्वाम प्रतिबध्नामि रक्षे मा चल मा चल\nयानी कहले के मतलब इ बा की ए ही रछा की डोर से बलिराजा के भी बाँधल गइल रहे अउर ओ ही से हम तोहके भी बाँध रहल बानी। इ रछा तोहार हरदम रछा करी।\nश्रीमद्भागवत में मिलेला की जब राजा बलि अपनी पूजा-पाठ से बिसनु भगवान के परसन्न क लेहने अउर भगवान से सदा अपनी साथे रहे के बरदान माँगि लेहने त भगवान राजा बलि की साथे रहे लगने। अब एन्ने भगवान जब कई दिन ले घरे ना अइने त लछमी माई बहुत परेसान भइली। फेर उ भगवान के खोजत, नारद बाबा की बतवले पर राजा बलि की इहां पहुँचलि अउर नारद बाबा की सलाह से ही राजा बलि के रछा बाँधि के अपनी पती यानी की भगवान के मुक्त करवली। ए तरह से भगवान फेन से लछमी जी की साथे निवास करे लगने अउर ओ ही दिन भी सावन के पूरनिमा ही रहे। श्लोक में कहल बा-\n'रक्षिष्ये सर्वतोहं त्वां सानुगं सपरिच्छिदम्।\nसदा सन्निहितं वीरं तत्र मां दृक्ष्यते भवान्॥'\nएगो अउर पुरानिक कथा की अनुसार जब सुर अउर असुर की जुध में सुर यानी की देवता लोग पराजित होखे लागल त भगवान इंद्र गुरु ब्रिहस्पति से सुर लोगन की रछा के उपाय पूछने। ब्रिहस्पति देव इंद्रानी के सावन की पूरनिमा के कुछ विधिवत रछा अनुस्ठान करे के बतवने अउर साथे-साथे मंत्रन से अभिमंत्रित धागा के देवराज की कलाई पर बाँधे के कहने। जब इंद्रानी बिधि-बिधान से पूजा पाठ क के इंद्र भगवान की हाथ पर उ दागा बँधली त ओकरी बाद सुर लोगन के असुरन पर बिजय प्राप्त भइल। ए तरे रछाबंधन के सुरुआत भइल।\nएगो अउर कथा की अनुसार जब राजा दसरथ की बान से सरवनकुमार के मृत्तु हो गइल त राजा दसरथ सरवनकुमार की माता-पिता के बहुते ढांढस बंधवने अउर कहने की सावन की पूरनिमा के सरवनकुमार के पूजा-पाठ होई और ओकरी बाद सरवनकुमार के पूजा भी ए ही सावन की पूरनिमा के सुरु भइल अउर रछा की रूप में पहिला धागा पुजा करेवाला लोग सरवनकुमार के अर्पित कइल।\nइतिहास के बात कइल जाव त मेवाड़ के महारानी कर्मवती हुमायूं के राखी भेजले रहली। राखी के कदर करत हुमायूं बहादुरसाह से मेवाड़ के रछा कइले रहे।\nत रछा की ए धागा के बहुते महत्ता बा। बहिन रछा बाँधि के आपन सनेह-कल्यान के भावना दरसावेले अउर भाई भी बहिन के सनमान के रछा में आपन कल्यान समझेला।\nरछाबंधन में एगो बात के विसेस धेयान राखे के चाहीं की अगर सावन की पूरनिमा के भदरा बा त ओई दिन रछा ना बाँधे के चाहीं-\n'भद्रायां द्वे न कर्तव्ये श्रावणी फाल्गुनी तथा।\nश्रावणी नृपतिं हन्ति ग्रामं दहति फाल्गुनी\nकहले के मतलब इ बा की भदरा में सावनी अउर फागुनी दुनु करम के मनहाई बा।\nआज की समय में हर तिउहार खाली दिखावा मात्र बनि के रहि गइल बा। हमनी जान के ए तिउहारन के महत्ता समझत ए के पारंपरिक रूप से मनावे के चाहीं। ए के कदर करे के चाहीं ताकी जीवन के असली सच्चाई से हमनी जान परिचित रही जां अउर मानवता के सही अरथ के पुजारी बनल रहींजाँ। ए तिउहार की दिन हमनी जान के परन करे के चाहीं की सनेह, अपनत्व अउर रछा की इ तिउहार के असलियत बनवे राखल जाई अउर समाज में सुख-सांति बनवले में सहायक बनल जाई। अपनन की दुख-सुख में सहभागिता की साथे परेम-भाईचारा के एगो नया मिसाल कायम कइल जाई। बहिन, असहाय की साथे-साथे देस, समाज रछा के महत्ता समझल जाई अउर एगो आदर्श नागरिक बनल जाई, एगो आदर्श भाई-बहिन बनल जाई। जय-जय।\nनाम: पं. प्रभाकर पांडेय ‘गोपालपुरिया’\nकार्यकारी संपादक, भोजपुरी पंचायत\nअंक - 93 (16 अगस्त 2016)


India Vs Australia: ऑस्ट्रेलिया में टीम इंडिया उड़इले बाss गरदा... सिडनी में रचले इतिहास\n'1.5 लाख ट्रैक्‍टर,9रूट,2द‍िन..' जानें किसान ट्रैक्‍टर रैली की पूरी तैयारी\n9वें राउंड की सैन्य बैठक में हुआ तय, सीमा पर शांति बनाए रखेंगे भारत-चीन\nSC ने विधि आयोग के लिए चेयरपर्सन की नियुक्ति पर केंद्र सरकार से मांगा जवाब\nराज्‍यपाल के पास कंगना से मिलने का समय है, पर किसानों से नहीं : शरद पवार\nदेशद्रोह केस: कंगना रनौत को हाईकोर्ट ने दी राहत, अगली सुनवाई 15 फरवरी को\nस्वरा भास्कर ने अपनी ही तस्वीर का बनाया मजाक, दे डाली मीम्स बनाने की चुनौति\nतेजप्रताप यादव ने राष्ट्रपति को पत्र लिख की लालू को जेल से रिहा करने की मांग\nभाजपा विधायक ने एसओ को गालियां देकर धमकाया, ऑडियो हुआ वायरल\nकाशी में मौजूद है भारत माता का मंदिर, होती है अखंड भारत के नक्शे की पूजा\nअब LJP पर JDU की नजर! विधायक राजकुमार सिंह की नजर में CM नीतीश 'सुशासन बाबू'\nExplainer: क्या रीवा के 'व्हाइट टाइगर' जैसे खरे उतरेंगे विंध्य के ये शेर?\nBHOPAL : MP के इन दो जांबाज़ IPS अफसरों को मिलेगा राष्ट्रपति वीरता पदक\nनाम बदलने की मुहिम में शामिल हुईं उमा भारती, हलाली डैम पर है एतराज़\nक्या मार्च के बाद बंद हो जाएंगे 100, 10 और5रुपए के नोट? RBI ने बताई सच्चाई\nभारतीय टीम के बहादुरी के आज दुनिया भर में डंका बाज रहल बा। हारे वला मैच के ड्रा करा देले। आस्ट्रेलिया के जबड़ा से जीत छीन लेले।\nसिडनी क्रिकेट टेस्ट मैच (Sydney Cricket Test Match) में अश्विन अउर हनुमा बिहारी (Hanuma Vihari) इतिहास रच देले। इनकर बहादुरी के आज दुनिया भर में डंका बाज रहल बा। हारे वला मैच के ड्रा करा देले। आस्ट्रेलिया के जबड़ा से जीत छीन लेले।\nLast Updated: January 13, 2021, 6:42 PM IST\nआस्ट्रेलिया में भारत के ताकत अउर हिम्मत के पताका फहर रहल बा। क्रिकेट के महारथी आस्ट्रेलिया के खेमा में हाहाकार मचल बा। सिडनी में बरियारी- बेईमानी के बादो आस्ट्रेलिया भारत के किला ना ढाह पवलस। अब चौउथा टेस्ट बिस्बेन में बा। लड़ंत-भिड़ंत में भारत के पांच धाकड़ खिलाड़ी घाहिल हो गइल बाड़े। बुमराह के फिट ना होखे से अब तेज गेंदबाजी के भार मोहम्मद सिराज, नवदीप सैनी, शार्दुल ठाकुर अउर नटराजन जइसन नवका खिलाड़ी के उठावे के पड़ सकेला। बैटिंग, बॉलिंग अउर फील्डिंग में माहिर रवीन्द्र जडेजा अंगूठा टूटला से ना खेल पइहें। अभी लड़ाई बराबरी पs चल रहल बा। लेकिन अंतिम रण से पहिले भारत के पलटन में जितावे वला जोधा के कमी हो गइल बा। अब तs ब्रिस्बेन में हिम्मत अउर समझदारिये से भारत के बेड़ा पार लाग सकेला। हिम्मते मर्दा, मददे खुदा।\nसिडनी में रचले इतिहास\nसिडनी क्रिकेट टेस्ट मैच में अश्विन अउर हनुमा बिहारी इतिहास रच देले। इनकर बहादुरी के आज दुनिया भर में डंका बाज रहल बा। हारे वला मैच के ड्रा करा देले। आस्ट्रेलिया के जबड़ा से जीत छीन लेले। खेल में कबो-कबो हिम्मत, काबिलियत पs भारी पड़ जाला। हिम्मत के बल पs साधारण जोधा भी पराक्रमी के कस-बल ढीला कर सकेला। हनुमा बिहारी गोड़ के नस खिंचाइला से घवाहिल रहन तs अश्विन पीठ के दर्द से बेहाल। अश्विन हवें टीम के नम्बर एक गेंदबाज (377 विकेट)। ऊपर से फिट ना रहन। सामने रहे दुनिया के सबसे खौफनाक गेंदबाजन के तिकड़ी। एकरा बादो अश्विन बैटिंग में कमाल कर देले। चउथा पारी में नाबाद 128 गेंदा खेल के एगो नया रेकाड बना देले। एकरा पहिले भारत के कवनो गेंदबाज नम्बर7पs बैटिंग कर के 128 गेंदा ना खेलले रहन। हनुमा बिहारी भी एकरा पहिले कवनो खास खेल ना देखवले रहन। पिछला पांच पारी में नाकाम रहन। जब सिडनी टेस्ट के चउथा पारी में ऊ बैटिंग करे अइले तs मने मने सोचले कि कवनो हाल में आज कुछ करहीं के पड़ी। फेल भइला के मतलब टीम से छुट्टी तय बा।\nअश्विन-बिहारी के सामने 42.4 ओभर के पहाड़\nभारत के स्कोर जब 275 रन रहे तs पुजारा आउट हो गइले। अब भारत भीरी कवनो मान्यताप्राप्त बल्लेबाज ना रहे। करीब 88 ओभर के खेल हो गइल रहे। 42 ओभर चार गेंदा के खेल बांचल रहे। भारत के जीते खातिर 42.4 ओभर में 133 रन बनावे के रहे। टारगेट कवनो कठिन ना रहे लेकिन मोसकिल ई रहे कि भारत भीरी कवनो ठोस बल्लेबाज ना रहे। पंत अउर पुजार के आउट भइला के बाद जीते के कोशिश में जोखिम रहे। पांच विकेट गिर गइल रहे। जडेजा के अंगूठा टूटल रहे। ऊ केतना खेलिहें, मालूम ना। अब एक्को बिकेट गिरला के मतलब रहे हार। पुजारा के आउट भइला पs अश्विन आइले। अश्विन ड्रॉ के इरादा से ही पिच पs उतरले। टी ब्रेक नजदीक रहे। चउथा पारी में टी ब्रेक के बाद बैटिंग सबसे कठिन मानल जाला। पिच के टूट जाए से फास्ट बौलर अउर स्पिनर, दूनो के मदद मिले लागेला। अब कइसहूं बिकेट बचावे के रहे।\nडुप्लेसी के कहानी से बढ़ल अश्विन के हिम्मत\nअश्विन अभी चारे गेंदा खेलले कि उनकर दर्द कबर गइल। बिहारी पहिलहीं से लंगड़ात रहन। जब केहू घनघोर संकट में रहेला तs ओकरा मन में कवनो ना कवनो बिचार जरूर आवेला जवना से कि हिम्मत बढ़ जाला। अश्विन जब तीसरा दिन के खेल के बाद सूते खातिर बिछावना पs गइल रहन तs उनका दक्षिण अफ्रीका के फाफ डुप्लेसी के कहानी इयाद आ गइल। डुप्लेसी 2012 में आस्ट्रेलिया के खिलाफ दूसरा टेस्ट मैच बचावे के खातिर अंतिम दिन आठ घंटा बैटिंग कइले। डुप्लेसी भर दिन क्रीज पs खाड़ा रहले लेकिन बनवले कुल्लम 110 रन। ओह घरी रन से अधिका जरूरी रहे क्रीज पs समय बितावल। डुप्लेसी के बैटिंग के बल पs दक्षिण अफ्रीका मैच ड्रा करा लेले रहे। अश्विन रात में इहे सोंचत-सोंचत सूत गइले कि अब डुप्लेसी जइसन पारी ही खेली के परी। आस्ट्रेलिया के पिच पs चउथा पारी में मैराथन बैटिंग संभव बा, ई डुप्लेसी साबित कर देले बाड़े।\nकाम बहुत कठिन रहे\nसोंचल जतना आसान बा, कइल ओतने मोसकिल बा। ओह दिन पैट कमिंस अइसन बौलिंग करत रहन जइसे कि केहू आग के गोला फैंखत होखे। अश्विन के मोताबिक, “ओह दिन कमिंस जइसन तूफानी गेंदबाजी अपना जीवन में ना देखले रहीं। दूनो अदिमी के इहे बुझाये कि अब भयंकर तूफान के बीच फंस गइल बानी जा। सांय- सांय गेंदा आवे। कबो छाती पs तs कबो माथा पs। पंत, जडेजा घाहिल हो गइल रहन। लेकिन दूनो अदिमी (अश्विन-बिहारी) सामना करे खातिर ठान लेनी रहीं। तय भइल कि कवनो हवाई शॉट नइखे खेले के। हर हाल में डिफेंस करे के बा।” मन दाब के खेलल जरूर रहे। ओभर पs ओभर बीते लागल। कमिंस, हेजलबुड अउर स्टार्क आपना सब ताकत झोंक देले। लेकिन अश्विन-बिहारी खूंटा गाड़ले रहले।\nगेंदबाज अश्विन के बौटिंग में कमाल\nइनका लोग के धेयान भटकावे के खूब कोशिश भइल। कप्तान टिम पेन अंट-शंट तक बोलले। लेकिन भारत के बीर मोर्चा पs डटल रहले। भारत के स्कोर पांच बिकेट पs 334 रन पहुंच गइल। अश्विन 39 पs नाबाद तs बिहारी 23 पs नाबाद रहन। एक ओभर के खेल बाकी रहे तब्बे आस्ट्रेलिया ड्रॉ खातिरा राजी हो गइल। अश्विन अउर हनुमा बिहारी 128-128 गेंदा खेलले। सातवां नम्बर पs बैटिंग कर के 128 गेंदा खेले वाला भारत के पहिला बौलर बनले अश्विन। एकरा पहिले सतवां नम्बर पs धोनी 159 गेंदा, पंत 146 गेंदा, नयन मोंगिया 135 गेंदा, सैयद किरमानी 133 गेंदा खेले के रकौड बनवले रहन। चूंकि एह रेकौड में अश्विन अकेला गेंदबाज बाड़े एह से उनकर प्रदर्शन के सबसे ऊंचा आंकल जाई। भगवान भी बहादुरे के मदद करे ले। अब इहे बहादुरी ब्रिस्बेन में देखावल जरूरी बा। (यह लेख लेखक के निजी विचार हैं)\nBorder Gavaskar Series\nजम्मू कश्मीरः लखनपुर में सेना का ध्रुव चॉपर क्रैश,2पायलट गंभीर रूप से घायल\nदेश के नाम संदेश में राष्ट्रपति ने कहा-किसानों के लिए कृतज्ञ, जवानों पर गर्व\nकिसी भी तरह की आतंकी गतिविधि के खिलाफ खड़े हैं भारत और UK: MEA


इन्सान आज केन्ने जा रहल बा « क्रान्ति स्वर\nFeb25 by विजय राज बली माथुर\nहमार भईय्या जब रेल से घरे आवत रहलन तब ट्रेन में उनकर साथी लोगन कहलन कि हमनी के त बहुत तरक्की कर ले ले बानी सन.आज हमनी के देश त आजादी के बाद बहुत प्रगतिशील हो गइल बा.पहिले के जमाना में त घोडा गाडी ,बैल गाडी में लोग सफर करत रहलन लेकिन अब त पूरा महीना दिन में समूचा देश विदेश घूम के लोग घरे लौटी आवेला .आजकल त This,That,Hi,Hello के जमाना बा. कोई पूछे ला कि how are you ?त जवाब मिले ला fine sir /madam कह दिहल जाला .कपड़ा ,लत्ता ,घर द्वार गाडी-घोडा फैशन हर जगह लोगन में त हमही हम सवार बा. आज त तरक्की के भर-मार बा.पर अपना पन से दूर-दराज बा.कोई कहे ला हमार फलनवा नेता बाडन त कोई कहे ला अधिकारी बाडन कोई प्राब्लम बा त हमरा से कहअ तुरन्ते सालव हो जाईल तनी चाय पानी के खर्चा लागी.बाकी त हमार फलनवा बडले बाडन निश्चिन्त रहअ .खुश रहअ ,मस्त रहअ मंत्री,नेता अधिकारी बस जौन कहअ सब हमरे हाथे में बाडन .बात के सिलसिला अउर आगे बढित तब तक स्टेशन आ गईल .सब के गंतव्य आ गईल .अब के बतीआवेला सबे भागम्भागी में घरे जाय के तैयारी करत रहे अब बिहान मिलब सन .भाईबा त बात आगे बढ़ी आउर बतिआवल जाई सब कोई आपन आपन रास्ता नाप ले ले.रात हो गईल रहे सवारी मिले में दिक्कत रहे हमार भइया धीरे धीरे पैदल घरे के ओरे बढ़त रहलन त देखलन कि आर ब्लाक पर एगो गठरी-मोटरी बुझाई.औरु आगे बढ़लन त देखलन कि एगो आदमी गारबेज के पास बईठलबा थोडा औरु आगे उत्सुकता वश बढले त देखले कि ऊ आदमी त कूड़ा में से खाना बीन के खाता बेचारा भूख के मारल .अब त हमार भयीआ के आंखि में से लोर चुए लागल भारी मन से धीरे धीरे घरे पहुचलन दरवाजा हमार भौजी खोलली घर में चुपचाप बइठ गइला थोड़े देरे के बाद हाथ मुंह धो कर के कहलन की” आज खाना खाने का जी नही कर रहा है. आफिस में नास्ता ज्यादा हो गया है ,तुम खाना खा लो कल वही नास्ता कर लेंगे.भाभी ने पूछा बासी ,हाँ तो क्या हुआ कितनों को तो ऐसा खाना भी नसीब नहीं होता.हम तो सोने जा रहे हैं बहुत नींद आ रही है.”\nपरन्तु बात त भुलाव्ते ना रहे कि आज तरक्की परस्त देश में भी लोगन के झूठन खाये के पड़ता आज हमार देश केतना तरक्की कइले बा .फिर एक सवाल अपने आप में जेहन में उठे लागल कि भ्रष्टाचार ,बलात्कार,कालाबाजारी,अन्याय-अत्याचार ,चोरी-चकारी में इन्सान के ‘मैं वाद’ में पनप रहल बा .ई देश के नागरिक केतना आगे बढलबा अपने पूर्वज लोगन से?\nभोरे-भोरे जब बच्चा लोगन उठल अउर नास्ता के टेबुल पर बइठल त कहे लागल “ये नहीं खायंगे वो नहीं खायेंगे”त ब हमार भइया रात के अंखियन देखल विरतांत कहलन त लड़कन बच्चन सब के दिमाग में बात ऐसन बइठ गईल अउर सब सुबके लगलन सन .जे खाना मिले ओकरा प्रेम से खाई के चाही न नुकर ना करे के चाही .प्रेम से खाना निमको रोटी में भी अमृत बन जा ला.अब त लडकन सब के ऐसन आदत पडी गईल बा .चुप-चाप खा लेवेला अगर बच्चन सब के ऐसन आदत पड़जाई त वक्त-बे वक्त हर परिस्थिति के आज के नौजवान पीढी सामना कर सकेला .जरूरत बाटे आज सब के आँख खोले के मन के अमीर सब से बड़ा अमीर होला.तब ही देश तरक्की करी.इ पैसा -कौड़ी सब इहे रह जाई\nएगो गीत बाटे -“कहाँ जा रहा है तू जाने वाले ,अपने अन्दर मन का दिया तो जला ले.”\nआज के इ तरक्की के नया दौर में हमनी के संकल्प लिहीं कि पहिले हमनी के इन्सान बनब.-वैष्णव जन तो तेने कहिये ………………………………………………………..के चरितार्थ करब …………………………………………………………\n← सर्वे भवन्तु सुखिनः\nचिकित्सा समाज सेवा है -व्यवसाय नहीं →\n14 comments on “इन्सान आज केन्ने जा रहल बा”\nबहुत सही कहा आपने…प्रेरणादायक आलेख के लिए आपका आभार…आज तरक्की का माप तौल आँख से किया जाने लगा है….आँख से भौतिक तरक्की भर का आकलन किया जा सकता है…यदि हम एक अच्छे मनुष्य न हुए तो वस्तुओं की भीड़ बढाकर भी क्या हासिल होगा….\nसचमुच मौजूदा दौर में तरक्की के मायने भौतिक संसाधन जुटाने भर से लिए जाने लगा है….. मनुष्यता का मान कहीं खो रहा है….. तरक्की के मापदंड ऐसे ही हो चले हैं….सुंदर लेख\nvakt ke sath har cheez ko ankane ke paipane badal jate hain, shayad isiliye ye kalyug hai, kyunki yahan par to ab insaniyat ko ankane ka paimana bhi badal gaya hai. lekin kahin na kahin aaj bhi neev mai koi tabdili nahi hui hai, shayad isi liye aaj bhi aapke aur mere jese log zinda hain.nisandeh hi ye ek umda prastuti hai.\nबहुत ही अच्छा आलेख और सच भी है…मुझे पढ़ने में बड़ा मजा आया बोलनी नहीं आती पर अच्छी लगती है…और आपने जो हकीकत बयां की है उसे पढ़कर और जानकर भी दुख जरूर होता है…मगर यही बदलाव आज की आधुनिकता है…\n"ई देश के नागरिक केतना आगे बढलबा अपने पूर्वज लोगन से?"सही कहा आपने, ये काफी प्रगति कर गए !\nआपकी उम्दा प्रस्तुति कल शनिवार (26.02.2011) को "चर्चा मंच" पर प्रस्तुत की गयी है।आप आये और आकर अपने विचारों से हमे अवगत कराये……"ॐ साई राम" at http://charchamanch.uchcharan.com/चर्चाकार:Er. सत्यम शिवम (शनिवासरीय चर्चा)\nचरन स्पर्स के बाद कहs तानि कि राऊर एकएक बतिया साँच बाटे… हमनी के बच्चे से ईहे ट्रेनिंग मिलल बा!! जऊन खाए के भेटाता ऊ भगवान के परसाद समझ के खाए के चाहिं.. अऊर एगो बतिया बुझाता कि रऊआ लिखल भुला गईनीं.. खाना ओतने लेवे के चाहिं जेतना खाएल जाओ.. जुट्ठा छोड़ल ठीक नईखे! जुट्ठा छोड़के हमनीं जेतना खाना बरबाद करेनीं, ओतनो खाना केहु के नसीब नईखे..\nसलिल भईया के ढेरे सा आसीस.ई बतिया हमरा से लिखे बेरी छूट गईर रहे.ध्यान दिलावे खातिर धन्यवाद.-पूनम\nचरन स्पर्स। बहुते सही कहले बानी।ई त एक दमे सही बात बा कि खाना बिलकुले बरबान ना करे के चाही।लेख के आखिर में जे बात कहनी ह “आज के इ तरक्की के नया दौर में हमनी के संकल्प लिहीं कि पहिले हमनी के इन्सान बनब” से सौ फीसदी सही बा। हम तो रोजे भगबान के आगे गुहराबे लीबस मौला ज्‍यादा नहीं, कर इतनी औकात, सर उँचा कर कह सकूं, मैं मानुष की जात\nमनोज भइया के बहुते आसीस मनुष्य बने खातिर जे कविता रऊरा लिखले बानी उ त हर इंसान के समझे बूझे के चाहीं ई बतिया त हमनी के आगे आवे वाला बाल-बच्चन ,पीढी दर पीढी के बतावे के चाहीं. तभी त दुनिया बदली. —पूनम\nआज के इ तरक्की के नया दौर में हमनी के संकल्प लिहीं कि पहिले हमनी के इन्सान बनब…..सटीक बात…सुंदर विचार। गहन चिन्तन के लिए बधाई।\nसार्थक और सामयिक आलेख।आज आवश्यकता है अपनी संस्कृति को सुरक्षित रखने की।


संतोष श्रीवास्तव भाग्यशाली बन गइले – Anjoria\nसंतोष श्रीवास्तव भाग्यशाली बन गइले\nजब से संतोष श्रीवास्तव के मशहूर निर्माता रामाकान्त प्रसाद अपना फिल्म “दिलजले” में साइन कइलें तब से संतोष श्रीवास्तव के भाग जाग गइल लागत बा. खुद संतोष के कहना बा कि ओकरा बाद से ऊ कई गो फिल्म खातिर साइन कइल गइले. जइसे कि “बुलन्दी”, “टिप टॉप लैला अंगूठा छाप छैला”, अभय सिन्हा के “बिदेसिया” जवना के निर्देशक रंजन सिन्हा बाड़े, निरहुआ इन्टरनेशनल के फारुक सिद्दीकी निर्देशित “निरहुआ तांगेवाला” आ असलम शेख निर्देशित फिल्म “औलाद”, अभिषेक सिन्हा निर्देशित फिल्म “प्रीत के रीत निभइह सजना” वगैरह. संतोष श्रीवास्तवो के लागत बा कि रामाकान्त प्रसाद के “दिलजले” उनुका खातिर बहुते सगुनिया रहल.\n(स्रोत – दिनेश चन्द्र)\nVikrant Singh inanew look in Kartavya


मुंबई आ यू०पी० में ‘निरहुआ हिन्दुतानी’ सगरी पुरान रिकार्ड तूड़लसि – Anjoria\nAug 3, 2014 निरहुआ हिन्दुस्तानी\nभोजपुरी सुपरस्टार दिनेशलाल यादव ‘निरहुआ’ के हालिया रिलीज फिलिम ‘निरहुआ हिन्दुस्तानी’ मुंबई आ यू०पी० के सिनेमाघरन में भोजपुरी सिनेमा के सगरी पुरान रिकार्ड तूड़ दिहले बावे. आ बिहार के 8 गो सिनेमाघरन में ई सफलता का साथे 50 दिन से अधिका पूरा कइले बावे.\nबिहार का बाद एह फिलिम के मुंबई के 50 गो आ यू०पी० के 30 गो सिनेमाघरन में रिलीज कइल गइल त ई हर जगहा रिकार्ड तोड़ बिजनेस करत बिया. वाराणसी के आनंद मंदिर में एक हफ्ता में अब तकले के सबले अधिका कलेक्शन 3,72,500/- नेट दर्ज भइल त युनाईटेड टॉकिज, गोरखपुर में अबले के सबले बड़का कलेक्शन बटोराइल. मुंबई मे पहिला हफ्ता के कलेक्शन 45 लाख रुपिय रहल. बिहार में ई अबले 1.5 करोड़ रूपिया नेट के कारोबार कर चुकल बा.\nजान जाईं जे ‘निरहुआ हिन्दुस्तानी’ के सफलता से भोजपुरी इन्डस्ट्री में जान आ गइल बा.


मेहरारूवन के आपन बैंक – टटका खबर\nमेहरारूवन के आपन बैंक\nआजु देश में मेहरारूवन ला पहिलका बैंक के शुरुआत होखे जा रहल बा. देश के प्रधानमंत्री रहल इंदिरा गांधी का जनम दिन पर एह बैंक के शाखा के उद्घाटन प्रधानमंत्री मनमोहन सिंह, वित्त मंत्री चिदंबरम आ कांग्रेस अध्यक्षा अउर इंदिरा गाँधी के पतोहू सोनिया गांधी मुंबई में करीहें.\nउद्घाटन मुबई में होखी बाकिर आजुए से एह बैंक के लखनऊ, कोलकाता, चेन्नई, अहमदाबाद, गुवाहटी, मुंबई आ गुवाहाटी शाखा काम कइल शुरू क दी, एकर हेडऑफिस दिल्ली में रही बाकिर दिल्ली के चुनाव का चलते ओहिजा कवनो कार्यक्रम नइखे होखत.\nएह लेखा साल, वित्त वर्ष, में बैंक के पचीस गो शाखा खोले के योजना बा,\nTags: इंदिरा गाँधी, महिला बैंक


नया साल में खेसारीलाल के ‘कच्चे धागे’ फिलिम के जलवा – Anjoria\nसुपरस्टार खेसारीलाल के जलवा नयको साल मे बॉक्स ऑफिस पर जारी बा. एह साल रिलीज खेसारीलाल यादव के फिलिम ‘कच्चे धागे’ बिहार मे सगरो शानदार व्यवसाय करत बिया. बिहार के 60 से अधिका सिनेमाघर में रिलीज भइल एह फिलिम के देखे ला औरतन के हजूम जुटत बा.\nएह समहर पारिवारिक फिलिम मे खेसारीलाल के बेहतरीन अभिनय दर्शक बहुते पसंद करत बाड़े. एहमे गवई जिदंगी की याद करावत खेसारीलाल के कास्ट्यूमो के जम के सराहत बाड़े दर्शक.\nएहमे नायिका बाड़ी स्मृति सिन्हा.\nकच्चे धागे का बाद एह साल खेसारीलाल के अगिला रिलीज होखि प्रतिज्ञा-2.


" मौत के खेला " - JaiBhojpuri.com\n" मौत के खेला "\nPosted by Anoop Srivastava on April 9, 2012 at 4:44pm\nसबके सादर प्रणाम !\nकौनो इन्सान के जनम लेहला से लेके मुअला लेके सफर जिनगी कहाला, आ ए सफर में, जिनगी के ओला-पाती लागल रहेला । ए बीच तमाम उतार चढ़ाव के साथ तीन गो अइसन सच्चाई रउआ सभे के साथे बाँटत बानी जउन एह मंच से सीधा तौर पे जुड़ल बा ।\n1 - जिनगी के अन्तिम साँच - पछिला महीना के 19 तारीख के हमरे पूज्यनीय ससुर जी (कवि संत शरण लाल करुणेश ) के हृदय गति रुकला से निधन हो गइल, एगो पुरान गाँछ के गिरल कहीं भा एगो युग के अन्त ... श्रद्धान्जलि ।\n2 - मौत पे भारी पड़ल हिम्म्त - पछिला 10 महीना से कैंसर जइसन भयानक बीमारी से जूझत हमार एगो महिला सहकर्मी आ अपना जेबीसी के सदस्या श्रीमती सीमा सिंह जी कुछ दिन पहिले स्वस्थ होके जब आफिस पहुँचली त खुशी से हमनी के आँखि छलक गइल ..... सीमा जी के हिम्मत के सलाम आ स्वागत ।\n3 - जिनगी के आस - ए समाचार के बारे में हम एइजुक जिकिर क भइल बानी बाकी ताजा हाल के तौर पे बतावत बानी कि, जेबीसी के सदस्य कुलदीप जी के पिता जी अबहिनो होश मे नइखन आइल बाड़न । कुलदीप जी ऊहाँ के अस्पताल से घरे ले आइल बानी आ सब मिलजुल के सेवा करत बा, कब्बो-कब्बो हाथ पैर में, हरकत होत बा आ आँख खुलत बा, खाना-पीना नली से दियात बा ..... चमत्कार के उम्मीद आ प्रार्थना ।\nअनूप Views: 51\nComment by नबीन भोजपुरिया ( NB ) on April 10, 2012 at 12:14am अनुप भाई प्रनाम आ जय भोजपुरी\nजिनगी के सार राउर एह तीन गो लिखल चीजन मे साफ साफ लउकत बा ! एक दम साफ आ नीमन से जिनगी के हर छन के रउवा एह तीन गो घटना मे देखा देहनी ।\nजहा राउर ससुर जी स्वर्गवास भईला से दुखि भईल आ उँहा के आत्मा के शांति के प्रार्थना करत बानी जी ओजुगे सीमा जी एह हिम्मत आ उँहा के साहस के सलाम करत बानी जा ई खुशी के छन बा की हमनी के जय भोजपुरी के एगो सद्स्य एगो भयानक बेमारी से लडि के वापस खुशहाल जिनगी मे आ गईली । कुलदीप भाई के बाबुजी के बारे मे पहिले एक हाली रउवा बतवले रहनी आ मन थोर हो गईल की उमेद जईसन रहल ह ओइसन सुधार नईखे भईल ।\nउपर वाला से बिनवत बानी की उँहा के हाली से हाली ठीक करी जवना से परिवार मे आ जय भोजपुरी परिवार मे खुशी के माहौल आवो ।\nजय भोजपुरी Comment by Rajeev Mishra "राजीव भोजपुरिया" on April 10, 2012 at 4:31pm अनूप भाई जी प्रणाम\nबहुत दुःख भइल जानी के रउरा ससुर जी के बारे मैं जानी के प्रभु उंहा के आत्मा के शांती देसु\nबाकी सीमा जी के सलाम बा .....बाकी कुलदीप भाई जी के बाबूजी के बारे नई जानी के दुःख भइल ..\nजिनगी इहे ह एगो बात मान परी गइल रउरा बात से ...........\nएगो मित्र पुछले जिन्गी ................ह\nहम सोच में परी गइनी इ दू गो शब्द अंतर मन तक झकझोर दिहलस\nसोचनी कुछु लिख दीं !\nजिन्गी केहू के उम्मीद ह कर्म ह , फूल ह जिन्गी\nशूल ह कबो, कबो रूल ह\nजिन्गी आन ह शान ह\nमान सम्मान ह जिन्गी\nअन्हरिया अंजोरिया ह\nसाज , बाज आवाज ह\nआदर प्रेम भाव ह जिन्गी\nजिनगी रूप रंग श्रृंगार ह\nकेहू के अमानत ह जिन्गी\nजिन्गी भक्ति ह शक्ति ह\nआशा औरु विश्वाश ह\nहार - जीत ह जिन्गी\nसंगे संगे अटूट बन्धनों ह जिन्गी वरदान ह ,अमरत्व ह\nजिन्गी निशानी ह अमर कहानी ह\nशास्वत सत्य ह जिन्गी !\nआपन मदद कइके हर जीव के मदद कैला पे सफल हो जाला जिन्गी !\nजय भोजपुरी जीय भोजपुरी !\nComment by Brij Kishor Tiwari on April 10, 2012 at 7:02pm जय भोजपुरी आ प्रणाम ...........\nराउर ससुर जी के आत्मा के शांति खातिर प्रार्थना करत बानी !\nसीमा जी के हिम्मत के सलाम ,शुभकामना ........आ बधाई\nकुलदीप भाई के बाबुजी खातिर हम प्रार्थना करsतानी कि उहा का जल्दी से ठीक हो जाई ........\nचमत्कार भी होला ..........!!!!\nआ होखी !! Comment by dhiraj kumar yadav on April 17, 2012 at 8:10pm Jai Bhojpuri Comment


एक बिहारी सभ पर भारी – टटका खबर\nडीडीसीए विवाद में वित्त मंत्री अरुण जेटली के कटघरा में खड़ा करावे के कोशिश में लागल बिहार से भाजपा सांसद कीर्ति आजाद के निलंबित त क दिहलसि भाजपा बाकिर कीर्ति अतना आजाद बाड़न कि सुने के तइयार नइखन.\nउनकर कहना बा कि ऊ पिछला कई बरीस से भठियरपन का खिलाफ आन्दोलन चलावत बाड़न आ एहमें आपन कवनो गलती नइखन देखत. बाजपेयी के कविता सुनावत उनकर कहना बा कि हार नहीं मानूंगा रार नहीं ठानूगाँ. कीर्ति आजाद भाजपा के मार्गदर्शक मण्डल से एह बारे में निर्देश मंगले बाड़न जवना सिलसिला मेंं आजु दिल्ली में भाजपा के चार गो पुरनिया नेता – लालकृष्‍ण आडवाणी, मुरली मनोहर जोशी, यशवन्‍त सिन्‍हा आ शांता कुमार – बइठक कइलन. एह बइठक में का तय भइल ई अबहीं सामने नइखे आइल.\nओने कीर्ति आजाद के अपना समर्थन में डा़ सुब्रह्मण्यम स्वामी के सहायता मिल गइल बा. कहलन कि भाजपा से मिलल नोटिस के जवाब देबे में स्वामी जी सहायता करीहें. स्वामीओ एगो ट्वीट क के आपन सहमति जता दिहले बाड़न.\nलागत बा कि भाजपा के अन्दरखाने एही बहाने जोर आजमाइश क लेबे के तइयारी होखत बा आ मोदी का चलते किनारे लाग गइल सगरी नेता आपसी मनभेद भुला के एकजुट होखे लागल बाड़न.\nइहो जाने जोग बा कि भाजपा समर्थक सोशम मीडिया के ‘भक्त’ जेटली के विरोध में रहेलें काहे कि उनुका लागेला कि जेटलीए के चलते बहुते कुछ आर्थिक फैसला जन विरोधी होखत बा. हालांकि एह मामिला में क्लब 160 के तेजी देखत बुझात नइखे कि जेटली के विरोध में भक्ते भर बाड़े कि दिल्ली के चौकड़ीओ शामिल बिया. एकरा पर नजर राखल राजनीति के पढ़निहार ला जरुरी बा.\nTags: अरुण जेटली, आडवाणी, कीर्ति आजाद, भाजपा, सोशल मीडिया


सेनामे मधेसी | मझेरी डट कम\nbirendrakanu — Thu, 05/09/2013 - 12:38\nसेनामे मधेसीके पहुच रोके खातिर पुरातनवादी, यथास्थितिवादी षडयन्त्रकारी गैर मधेसी समुदाय जीतोडके नया नया विवाद, बहस आ बखेडा सिर्जना करमे आपन दम लगादेले बा । का इ उचित ह ? एकर विश्लेषण कइल बहुत जरुरी बा । डा. बाबुराम भट्टराईके सरकार मधेसीके नेपाली सेनामे भर्ना करेके घोषणा कइलाके बाद इ सरकारी नीतिके विरोधमे षडयन्त्रकारी गैर मधेसी आपन पुरा जान लगादेले बा । तनी इलोगके तर्क के सम्बन्धमे चर्चा कइलजाव, विभिन्न पत्रपत्रिका आ भाषणमे कहल बातके उल्लेख करतानी ः\n(१) मधेसवादी दलद्वारा प्रधानमन्त्रीके दबाब देलाके परिणामस्वरूप सरकार सेनामे अलग मधेसी बटालियन भर्ना करेके निणर्य कइले बा ।\nएकर मतलब इ भइल कि हमनीये लेखा इहो सरकारके मधेसीके शोषण करेके चाहि, काहे इ सरकार अइसन दबावल,हमनीद्धारा खुन चुस लिहल गइल मधेसीके ओकर हक अधिकार देवेके बात करता? इ सरकार बेकार ह । बाकि इ समाज भुल जाताकि मधेसी हमेसा प्रतिकृयावादीलोगके बातमे आवेवाला नइखे । मधेसीके नया पुस्ता ठोस आ मुहतोड जवाब देवेमे समर्थवान होरहल बा आ एक समय अइसन आई कि अइसन धोखेबाज के भा इ कहि जउन थरियामे खाएके उहे थरियामे छेद करेवालनके नाछोडी अपन हक लेके रही ।\n(२) सरकारके नेतृत्व करेवाला राजनीतिक पार्टी आपन सरकार टिकावेखातिर अनापशनाप आ विवादित निर्णय करके देशके अनिर्णयके बन्दी बनावेला, अन्योल सिर्जना करेवाला काम खुलेआम करत आरहल बा ।\nअपन मतलबके निर्णय भइला पर इहे बात कहके विरोध करेके हिम्मत बा का इ विचारवालनमे ?\n(३) काङ्ग्रेस, एमाले सेना आ विभिन्न सङ्घसंस्थाद्वारा कइल अइसन निर्णयन देशके दीर्घकालीनरूपमे विवादमे फसाई, राष्ट्रिय सेनाके अस्तित्वमे असर परी ।\nपुछेके पडल काहो भाई जब १२ बर्ष जनयुद्धमे लागल माओवादी कार्यकर्ता भा लडाकुके नेपाली सेनामे समुहगत भर्ना करावल गइल त देशवा दीर्घकालीनरुपमे विवादमे नाफसल आ राष्ट्रिय सेनाके अस्तित्वमे असर नापरल जे मधेसीके समुहगत भर्ना करवलापर असर परी ?\n(४) मधेसवादी पार्टीके चक्करमे पडके आपन छवि खराबहोरहल बात स्वयं प्रधानमन्त्री बाबुराम भट्टराइ महससु करत आरहल बाडन ।\nविरोधी बनके नाबिगाडे सकलसन त प्रधानमन्त्रीके चम्चा हि बनके काहेना हाखो गलत सलाह देवेमे इ षडयन्त्रकारी समाज पीछे नाहोई ।\n(५) कवनो भि देशमे भूगोल, क्षेत्रीयता आ समुदायविशेषके ‘स्पेशल आ विशिष्ट’ समझके देशके सुरक्ष्ााँजइसन संवेदनशील सेनामे परिचय देके भर्ना करेके चलन नइखे ।\nपुछेके पडल काहो षडयन्त्रकारी केतना पढलबाड आ कहा कहा भा कवन कवन देशके उदाहरण देहलजाई त तोहरा अपन गल्ती समझमे आई ? हजारो वर्षसे करत आइल अमानवीय शोषणके क्षतिपुर्ती करेवाला साधन विशेषाधिकार ह । एकराके पहिलका समाज अपनाद्धारा कइल गइल अपराधके परिणाम ह समझलासे भि होई । पुराना राज्य आ पुराना समाज जउन पाप कइले रहे, जउन अत्याचार कइले रहे ओकर क्षतिपूर्ति देवेके कहलगइल ह । जेकर परिणाम त आवेवाला समाजके भोगेके भा मुआव्जा स्वरुप देवेके कहल ह ।\n(६) सेना भर्नाके जिम्मेवारी सैनिक मुख्यालयके ह, एहमे सरकारके अपन पैर फसावेके खोजल नाजायज ह ।\nइ काहे नइख कहत कि अब केकरा पर रोब डालेम, घरमे झगडा लगाके तमाशा देखेम, पंच बनके पंचायती करेम आ तोहरे बेटाहइ कहके भोट मागेम ? नाजायज बाप मातारीके लइका नाजायजे होला । सरकार के तरे नाजायज होगइल ?\n(७) नेपाली सेनामे नोकरी करेखातिर मधेसी ना नेपाली होखेके जरुरी बा ।\nइ हे बात त हमनीके खटकता कि हमनीके हइसन आदीवासी नेपाली इहवाके त हमनी के पहुच काहे नइखे ? घुमाके इ नइखे कहेके चाहत कि हमनी नेपालीये नाहइसन आ इ हेदेके पडोसी देशसे भागके आके नेपालमे बइठल बडका नेपाली होगइल बा ?\n(८) बाबुरामलोग सकि त ‘नेपालमे मधिसे खालि रहि’ कहके निर्णय करदेवेके परल ।\nएतना डेराएके का बात बा ? का कहियो मधेसी कहलख कि नेपाल खाली मधेसीयेके ह ? हरेक जात जाती, सम्प्रदाय आ संस्कृति के भौगोलीक स्वरुप ह नेपाल जेमे हरेक नेपालीके बराबर अधिकार आ सम्मान बा ।\n(९) राज्य विशेष आ सरकार एहतरे एगो सम्प्रदायविशेषके खालि फोकस करत जाइ त इ देशमे जातीय सोचके बीया रोपेवालनके सूचीमे माओवादी आ मधेसवादी नम्बर एकमे गीनाए लागी ।\nजे पिछडलबा, जेकराके राज्य अपन नागरीक समझके पुरा सुविधा नइखेदेले ओकराके नया नेपालमे स्थान त देवहिके पडि । आपन देश, संस्कृति आ अस्तित्वके संरक्षण तथा स्वतन्त्रताके प्राप्ती खातिर बलिदान होके लोकहितमे लागल तराई आन्दोलनके शहिद राज कुमार कामत(मोरंग), तलु हेमरन(मोरंग), निर्मल राजवंशी(मोरंग), सदानन्द यादव(मोरंग), दीन दयाल मंडल(मोरंग), हरि मेहता(सुनसरी), श्याम सुन्दर मेहता(सुनसरी), रामएकवाल राय(सर्लाही), आशीस अलि मिकरानी(सर्लाही), राम नारायण साह(सर्लाही), संजय कुमार राय यादव(सर्लाही), दिनेश राय यादव(सर्लाही), महावीर साह(पर्सा), दीपेन्द्र साह(पर्सा), वीरवल मुखिया(पर्सा), रमेश कुमार महता(सिरहा)े, वेचन यादव(सिरहा), मोहम्मद अनिस(सिरहा), प्रमोद सदाय(सिरहा), विजय कुमार सहनी(सिरहा), शेख अबदुल अनसनी(बारा), मजिद महम्मद(बारा), राजेश कुमार ठाकुर(महोत्तरी), शिव शंकर यादव(धनुषा), विष्कुट मिया(सुनसरी), सम्झना राई(सिरहा), राजेश ठाकुर(सिरहा), जगदीश पाशवान कतवारु(नवलपरासी), गुल्टेन दास(सप्तरी), गुल्जार खां(बाँके) के हरेक मदेशी हार्दिक सम्मानके साथ भावपूर्ण श्रद्धान्जली अर्पण करेला । का नया नेपाल गैर मधेसी अकेले बनवलेबा ? मधेसीके कवनो योगदान नइखे ? मधेसके युवा आपन खुन,पसीना नइखे बहवले नया नेपालला ? का आपन जान देके शहिद नइखे भइल आपन देशला ?एकर मतलब त इहे भइल कि इ सब खेल रहे मधेसीके प्रयोग करके आपन उल्लु सिधा करेके नेतालोग के ।\nमधेसी आपन देशला देशभक्ति सिद्ध कचुकल बा तथा आपन कर्तव्य आ अधिकार पुरा करेमे सक्षम बा । आजतक शसस्त्र विद्रोह, षडयन्त्र, हातहतियार, खरखजाना भा सरकारी धनमाल आ कागजात आक्रमणकारी के देके मद्दत नइखेकइले, झुठा आंतक फैलावल, आपन डिउटी भा पोस्टपर आक्रमणकारी डांकु, तस्कर, बदमास आ हुलदंगा करेवालन के आक्रमणके समयमे ओकनीसे मुठभेड होत भा मुठभेड होखेके सम्भावनामे नामर्दिदेखाके भागल नइखे । हातहतियार खरखजाना बेचविखन कइले नइखे, अपनासे उपरके हाकिम के उर्दी मानेला, कर्तव्य पालनामे कायरता नइखे देखवले आ ना फोर्स छोडके भागल बा ।\nमधेसी युवाके शैक्षिक योग्यता, वौद्धिक क्षमता, शारिरीक तन्दुरुस्ती, आचरण, उमेर, व्यक्तित्व गैर मधेसी युवासे कवनो हालमे कम नइखे ।\nराजनीतिक पार्टीमे लागल कार्यकर्ताके भर्ना खातिर कैम्पमे सरकारी खर्चपर रखके वादमे मापदण्ड निर्धारित करके राजनितीक सम्झौताके नामदेके सेनामे भर्ती कइलापर कवनो विरोध, बाधा, भाषण कोई नाकइलख काहेकी उ आपन बाप, भाई, रीस्तेदार रहे । अब जब मधेसीके भर्नाके बात उठता त सबके कान खडा होगइल बा, आंख खुलगइल बा, मुहमे जबान आ हातमे कलम आ गइल बा । का ऐसे मुहमे राम राम आ बगली मे छुरा वाला आचरण षडयन्त्रकारी गैर मधेसी नइखे करत ? आ इ आचरणके वावजुद मुहसे मधेसी त हमर भाई ह कहेके नइखे चुकत । त मधेसी के एकर जवाब इ बा कि बहुत हमनीके मुर्ख बनालेली ए भाई अब खाली बतीये से काम नाचलि तनि व्यवहारोसे भाई बनावेके कोशिश कर नात तोर का होई सोचले अब तोरा सोचेके समय आगइल बा ।\nकिसानके बेटासे किसानी करवाके खा पि लेलसन अब तनि तोनियो किसानी करलसन भाई आ अब किसानके बेटो मानपदवी, अलंकार, पदक, तक्मा जइसन विभूषण अर्जेके चाहता, त का खराब इच्छा करता ? ओकर ईच्छा बहुत नेक आ सम्मानजनक बा जेकर प्राप्तीला किसानके बेटा कवनो कसर बाकि नाराखि ।\nअन्तमे नेपाल अधिराज्यके सार्वभौमसत्ता भा प्रादेशिक अखण्डता आ राष्ट्रिय एकता अक्षुण्णतामे खलल होखेवाला विभिन्न वर्ग, जाति, धर्म एवं सम्प्रदायके जनताके बिच घृणा, द्वेष भा अवहेलना होखेवाला लेख भा वचन भा आकार आ चिन्हद्वारा भा अउरो कवनो किसिमसे कवनोकाम करेके नेपालके संविधान केकरोके हक नइखे देले ओहिसे षडयन्त्रकारी गैर मधेसीके इ बातके विचार करेके चाहि आ अइसन क्रियाकलाप तुरन्त बन्द करदेवेके चाहि ।


त्याग – भोजपुरी साहित्य सरिता\nफागुन के रात बा । आम के बउर के गमक लेके नवबसंत के मीठ-मीठ हवा बहsता। तालाब के किनारे एगो पुरान लीची के गाछ के घन पतsइयन के बीच से रात-रात भर जागे वाला कवनों बेचैन पपीहा के तान मुखर्जी के घर के एगो निद्राहीन शयन कक्ष में प्रवेश कर रहल बा । हेमंत तनी चंचल भाव से कब्बो आपन मेहरारू के माथा में बांन्हल जूड़ा के केश खोल के आपन अंगूरी में लपेटsता, कब्बों ओकर कडा के चूड़ी में भिड़ा के टन-टन आवाज करsता, आ कब्बो ओकर जुड़ा में लपेटाइल माला के उतार के ओकर मुंह पर रख देता । साँझ के बेरा चुपचाप ठाढ़ फूल के गाछ के सचेत करे खातिर हवा एक बार एने से अउर एक बार ओने से तनी-तनी हिला-डुला रहल बिया । हेमंत के भाव भी लगभग कुछ अइसने बा।\nमगर कुसुम सामने के चाँद के अंजोर के बाढ़ में आपन दुनू आँख डूबा के स्थिर बइठल बिया । मरद के ठिठोली ओकरा के छु के वापस लवट जाता । अंत में हेमंत अधीर होके कुसुम के दुनू हाथ झकझोर देहलस कहलस,-तू कंहवा बाड़ू?एतना दूर चल गइल बाड़ू जे दूरबीन से गौर से देखला पर बड़ा मुश्किल से एगो बूंद नियर लऊकsतारु। हमार बहुत मन बा आज तू तनी नजदीक आ जा, देखs त केतना सुहावन रात बा। कुसुम सुन्ना से नजर हटा के हेमन्त के ओर देखत कहलस – इ चाँदनी भरल रात, इ बसंत के सुहावन हवा एही समय झूठ होके नष्ट-भ्रष्ट हो सकेला अइसन हम एगो मंत्र जानेनी ।\nहेमंत कहलस – जदी जानेलु त ओकर उच्चारन करे के जरूरत नइखे भलुक अइसन मंत्र जवन याद होखो जेसे हफ़्ता में तीन-चार एतवार होखो भा रात साँझ के पाँच भा साढ़े पाँच बजे तक टिक जाए तब हम सुने के राजी बानी । क़हत उ कुसुम के अपना ओर अउर टाने के कोशिश करे लागल । मगर कुसुम ओकरे जकड़न से छुटत कहलस -आपन मरे के बेरा जवन बात हम कहल चाहत रहनी उहे आज कहे के मन करsता ,तू हमरा के चाहे केतना सजा दे द हम खुशी से सह लेब । सजा के बारे मे जयदेव के एगो श्लोक सुना के हेमंत जइसे ही दुलार करे के सोचत रहल । एतने मे सुनाई पड़ल गुस्सा मे केहु के चप्पल के चट-चट आवाज जे लगातार नजदीक आ रहल बा । इ हेमंत के बाबूजी हरिहर मुखर्जी के चिन्हल गोड़ के आवाज ह । हेमंत हड़बड़ा गइल। हरिहर दरवाजा के लगे आ के मारे खिसिया के गरजत कहलन -हेमंत दुलहिन के एही समय घर से निकाल बाहर करs।\nहेमंत मेहरारू के मुंह के ओर तकलस । मगर मेहरारू तनिकों हैरानी ना देखsवलस। खाली दु हाथ से आपन लाचार मुंह के तोप के अपना के पूरा ज़ोर लगा के भरसक लुकाए करे कोशिश करे लागल। । दक्खिनी हवा के साथ पपीहा के तान घर मे आवे लागल । पर केहु के कान तक ना पहुंचल। दुनिया एतना सुंदर बा मगर तब्बो एतना आसानी से बेकल हो जाला ।\nहेमंत बाहर से लवट के मेहरारू से पुछलस,\n-इ साँच ह का ?\nमेहरारू कहलस –हं साँच ह ।\n-एतना दिन से काहे ना कहलू?\n-बहुत दिन से कहे के कोशिश करत रहनी ,बोल ना पइनी,हम बहुत पापिन हइं।\n-त आज सब खुल के कह द ।\nकुसुम दृढ़ आ गंभीर हो के सब हाल कह सुनsइलस – कुल क़ह के मजबूत कदम आ धीर गति से जरत आग के बीच से निकल गइल, केतना जरत रहल केहु ना बुझ पवलस । सब सुन के हेमंत उठ गइल ।\nकुसुम बुझलस जवन प्राणनाथ चल गइले उ फेर लवट के ना अइहें । कवनों अचरज ना बुझाइल । घटना भी रोज के घटना जइसन खूब सहज भाव से घटित भइल । ओकर मन में भी असहीं एगो सूखल सन्नाटा के संचार भइल बा । बार-बार ओके दुनिया आ प्रेम शुरू से लेकर आखिर तक के झूठ आ खाली बुझाये लागल । हेमंत के पहिले के कुल प्रेम के बात याद कर के खूब नीरस ,कठिन अउर फीका हंसी एगो चोख छुरी नीयर ओकरे मन मे एक किनारा से लेके दोसरा किनारा तक बेध गइल । शायद उ सोचलस कि जवना प्रेम के उ एतना बुझत रहल एतना दुलार आ एतना गाढ़ रहल जेकर क्षन भर के बियोग भी एतना दर्दनाक रहल आ क्षन भर के मिलन एतना सुखकर रहल । जवन असीम आनंद बुझात रहल । जन्म-जन्मांतर तक जेकर अंत के कल्पना भी ना कइल जा सकत रहे, उहे … उहे प्रेम ह इ ।\nबस एही नीव प खड़ा रहल प्रेम । समाज जइसहीं तनी धक्का देहलस उ बालू के देवाल लेखां ढह के माटी में मिल गइल। हेमंत अभिए कुछ देर पहिले गद-गद आवाज में क़हत रहल नू –केतना सुहावन रात बा ,उ रात अभी खतम नइखे भइल ,पपीहा अभियो बोल रहल बा उहे दक्खिनी हवा पलंग के मसहरी के डोला रहल बिया अउर चाँदनी आराम अउर सुख के थकान से सुतल सुंदरी के तरह खिड़की के लगे बिछल पलंग प एक किनारे से बेहोश पड़ल बिया । सब मिथ्या ह माया ह अउर प्रेम ओसे भी से बड़ झूठ ह असत्य ह ।\nदोसरा दिने भोरहीं हेमंत रात भर के जागल बेकल हो प्यारीशंकर घोशाल के घरे पहुंचल। प्यारीशंकर पुछलन –का हो बाबू का हाल चाल ?\nहेमंत एकदम आग में धू-धू करत जर उठल आ कांपत आवाज में कहलस –तू हमनी के जाति धरम नष्ट कइले बाड़s,हमार सर्वनाश कइले बाड़s,तहरा एकर सज़ा भोगे के होइ। क़हत-क़हत ओकर गर रुँध गइल ।\nप्यारीशंकर तनी मुसकियात कहलन –अउर तहँsलोग हमार जाति के रक्षा कइले बाड़s ,हमनी के समाज के रक्षा कइले बाड़s । हमार पीठ प हाथ फेर के सुख के नीन सुतईले बाड़s। हमनी पर तहँ लोग के बड़ा प्रेम बा बड़ मेहरबानी बा नू?\nहेमंत के मन कइल कि ओही खन प्यारीशंकर के भष्म कर दे मगर आगी में उ खुद जरे लागल । प्यारीशंकर निश्चिंत भाव से जस के तस बइठल रहल ।\nहेमंत भर्राइल गर से कहलस –हम तहार का बिगड़ले रहनी?\nप्यारीशंकर कहलस –हम पूछsतानी हमार एगो लइकी के अलावा अउर कवनों संतान ना रहल ,हमार उहे लइकी तहार बाप के का बिगडले रहल?तू तब छोट रहलs,एहीसे तू ना जानेलs.-घटना बहुत मन देके सुनs एमे बहुत कौतूहल बा ।\nहमार दामाद नवकान्त जब बेटी के गहना-गुरिया चोरा के बिलायत भाग गइल तब तू बच्चा रहलs। फेर पाँच बरिस बाद जब उ बैरिस्टर हो के गाँव फिरल तब मोहल्ला में बवाल उठल,तहरा कुछ-कुछ याद हो भा ना भी याद होइ काहेसे कि तू तब कोलकाता के स्कूल में पढ़त रहलs। तहार बाप गाँव के ससरपंच हो के हुकुम देहलन कि –जदी बेटी के मरद के घर भेजे के बिचार बा त भेज द मगर फेर ओके घरे ना बोला सकेलs। हम उनकर हाथ-गोड़ जोड़ के बिनती कइनी – भइया ए बेर हमरा के बख्श द ,हम लइका के गोबर खिया के प्रायश्चित्त करा देले बानी ,रउआ लोगिन ओके जाति में शामिल कर लीं। तहार बाप कवनों हालत में राज़ी ना भइलन ,हमु आपन एकलवत बेटी के त्याग ना कर पइनी। जात छोड़ के देश छोड़ के कोलकाता में बसनी । एहिजो आके पिंड ना छुटल। आपन भतीजा के जब बियाह के समुचा तैयारी कर लेले रहनी तब तहार बाप लइकी वाला के एतना भड़का देहलन कि आखिर बियाह भइबे ना कइल । हमु किरिया खइनी कि जदि हम एकर बदला ना ले लेब तब ले हम बाम्हन के औलाद ना हइं। -अब शायद कुछ-कुछ बुझ गइल होखबs,मगर तनी अउर सुन ल ,सब बात सुन के तू बहुत खुश होखबs,एमे बहुत रस बा , कविता से भी बढ़ के ।\nजब तू कॉलेज में पढ़त रहलs ,तहरे घर के लगे विप्रदास चटर्जी के मकान रहल । बेचारा बहुत भल मनइ रहल अब मर गइल बा । चटर्जी महाशय के घर में कुसुम नाम के एगो बाल विधवा अनाथ कायस्थ के लइकी आश्रित के रूप में रहत रहल ।-लइकी बहुत सुनर रहल । बेचारा बूढ़ बाम्हन कालेज के लइकन के नजर से बचा के राखे खातिर चिंतित रहल मगर बूढ़ आदमी के चकमा दिहल लइकी खातिर मामूली बात रहे । लइकी अक्सर छत पर कपड़ा सुखाये जाय अउर तहरा भी बिना छत पर जाये पाठ याद ना होत रहे। छत पर उ दु जन में बात-चीत होत रहे कि ना इ त तू ही जानेलs ,मगर लइकी के रंग-ढंग देख के बूढ़ के मन में संदेह उपटल । काहेसे कि काम-काज में लइकी से अक्सर गलती होए लागल । अउर तपस्विनी गौरी लेखां धीरे-धीरे ओकर अन्न-जल भी छूटे लागल । कवनों-कवनों दिन साँझ के बूढ़ के आगा ही ओकर लोर रोकले ना रुके ।\nआखिरकार बूढ़ के पता लाग ही गइल कि छत पर तहंलोग के बीच बेरा-कुबेरा भेंट-मोलाकात ,बात-चीत-चल रहल बा ।इहाँ तक कि तू कॉलेज से नागा कर के दुपहर के एक कोना में छुप के सीढ़ी के छत के छांह में किताब के पन्ना पलटत रहलs। एकांत में तहार पढे के उत्साह बढ़ गइल रहल । विप्रदास जब हमरा लगे सलाह लेवे अइलन तब हम कहनी –चाचा तू त काशी जाये के बिचार करत रहलs।लइकी के हमरा लगे छोड़ के तू तीर्थवास करे चल जा । हम ओकर भार ले तानी ।\nविप्रदास तीरथ करे चल गइलन । हम उ लइकी के श्रीपति चटर्जी के घर राख के ओही के ओकर बाप के नाम से मशहूर कर देनी । ओकरा बाद जवन भइल उ तहार जानल बा । साँचो तहरा से खुल के शुरू से आखिर तक कुल बात कहे में हमरा बहुत आनंद आइल । जइसे कवनों कहानी होखों । मन त हमार अइसन होता कि एकरा के लिख के एगो किताब छपवाइं । हमरा त लिखे ना आवेला मगर भतीजा सुनेनी जे थोड़ बहुत लिखेला। ओही से लिखावे के बिचार बा मगर तू दुनू जना मिलके लिखs त बेसी नीक होइ काहेसे कि कहानी के उपसंहार् नीक से हमार जानल नइखे ।\nहेमंत प्यारीशंकर के आखिर के बातन पर खास ध्यान ना देत कहलन – कुसुम के इ बियाह में कवनों आपत्ति ना रहल ?\nप्यारीशंकर कहले -ओके आपत्ती रहल कि ना इ बुझल कठिन रहल । जानेलs बेटा मेहरsरूअन के मन ह, जब ना कहे त हं बुझे के चाहीं। पहिले-पहल नया मकान में तहरा के ना देख पावे के कारन कइसे दो पगली लेखां हो गइल रहे अउर तूहूं पता ना कइसे पता लगा ही लेलs उ मकान के । अकसर किताब हाथ में लेले कॉलेज जात समय तू रास्ता हेरा जात रहलs अउर श्रीपति के मकान के आगा पता ना का जोहत रहतs। ठीक प्रेसीडेंसी कॉलेज के रास्ता जोहत रहलs अइसन त ना बुझात रहल ?काहेसे कि कवनों भल आदमी के जंगला से खाली कीट-पतंग अउर उन्मुक्त आदमी के हिरदय खातिर ही रास्ता होला । इ सब देख-सुन के हमरा बड़ा दुःख भइल । देखनी कि तहार पढाई के बड़ा हर्जा हो रहल बा अउर लइकी के हालत भी दिन ब दिन बिगड़ल जा रहल बा ।\nएकदिन कुसुम के बोला के हम कहनी – बेटी हम बूढ़ आदमी हईं,हमरा से लजाये के कवनों काम नइखे –तू मने-मन जेकेरा के जपेलू ओके हम जानेनी, उ लइका भी माटी होखल जाता अउर तू भी । हमार मन बा जे दुनू के मेल करा दीं। सुनला भर से कुसुम छाती फाड़ के रोए लागल अउर तेजी से उठ के भाग गइल।\nएही तरह से साँझ के कब्बो-कब्बो श्रीपति के घरे जा के कुसुम के बोला के तहार बात कर-कर के ओकर लाज छोड़ाइं । एही तरह के बात कह-कह के ओकरा के जता देहनी कि बियाह से अलावा दोसर अउर कवनो उपाय नइखे । एकरे अलावा दुनू के मिलन के कवनों रास्ता नइखे । कुसुम कहली – इ कइसे होई ?\nहम कहनी – बाम्हन के बेटी बोल के चला देब। बहुत बहस के बाद उ तहार राय जानल चहलस । हम कहनी –उ त वइसहीं पगलाइल बा ,ओसे इ कुल गड़बड़ के बात बतावे के कवन जरूरत ?बिना परेशानी के शांति से काम हो गइल ही दुनू खातिर अच्छा बा । खास कर जब कि इ बात के खुल जाये के कवनों डर ही नइखे तब बिला वजह काहें उ बेचारा के जिनगी भर खातिर परेशानी में डालल जाओ ।\nकुसुम बुझली कि ना बुझली इ हम बुझ ना पइनी। कब्बो रोए कब्बो चुप रहे । आखिर में जब हम कहीं कि-जाए द,त उ बेचैन हो जाये । इहे दसा में श्रीपति के जरिये तहार बियाह के प्रस्ताव भेजवइनी । हम देखनी कि अपना तरफ से राय देवे में तू तनिकों देर न कइलs अउर तब बियाह के बात पक्का हो गइल ।\nबियाह के एक दिन पहिले कुसुम अइसन छितरइली कि बटोरल मुश्किल हो गइल । उ हमार हाथ-गोड़ धर के कहली –ना बड़का बाबूजी अइसन मत करs। हम कहनी –का सत्यानाश ! सब कुछ तय हो गइल बा अब का बोल के लौटाइब ?कुसुम कहली – तू ऐलान कर द कि कुसुम अचानक मर गइली,आ हमरा के कहीं भेज द । हम कहनी – अइसन होला पर लइका के का दशा होई ?ओकर बहुत दिन के मनता काल्ह पूरा होई इ जान के उ स्वर्ग मे बइठल बा आज हम ओकरा लगे तहार मरे के खबर दीं?अउर दोसरके दिन ही तोहरा लगे ओकर मूए के खबर भेजीं?अउर ओही दिन साँझ के तहार मरे के खबर आए ? हम का इ बुढ़ौती मे स्त्री हत्या अउर ब्रह्म हत्या कराए बइठल बानी ?\nओकरा बाद शुभ लग्न मे शुभ बियाह समपन्न भइल । हम आपन काम के ज़िम्मेदारी से फारिग हो गइनी , फेर का भइल?उ त तू जानते बाड़s।\nहेमंत कहलस -हमनी के जवन करे के रहल उ कर ही लेनी फेर इ बात उजागर काहें कइनी ?\nप्यारीशंकर कहलन -हम देखनी जे तहार बहिन के बियाह से कुल बात-चीत पक्का हो गइल बा । तब मने-मन सोचे लगनी कि एगो ब्राह्मन के जात त बिगाड़ देनी मगर उ त खाली कर्तव्य समझ के। अब जे दोसर बाम्हन के जात जा रहल बा त हमार ज़िम्मेदारी बा कि ओकर रक्षा करीं । एहीसे ओ लोग के चिट्ठी लिख देनी ,ओमे लिख देनी कि हेमंत शूद्र के लइकी से बियाह कइले बा,एकर हमरा लगे सबूत बा । हेमंत बड़ा मुश्किल से अपना के संभार के कहलस – अब जदी हम ओकरा के छोड़ दी त ओकर का दासा होइ?रउआ ओके आसरा देब ?प्यारीशंकर कहलस – हमार जवन काम रहल उ पूरा भइल अब दोसर के छोड़ल मेहरारू के पोसल हमार काम ना ह ।\n-अरे केहू बा ?हेमंत खातिर बरफ डाल के एक गिलास डाब के पानी त ले आवs,अउर पान भी ले अइहs। हेमंत इ तरावट के खातिरदारी के परवाह कइले बिना ही उहाँ से चल गइल।\nकृष्ण पक्ष के पंचमी बा अउर अनहियार रात । चिड़िया के चहचहाहट बंद बा । पोखर के किनारे ठाड़ लीची के पेड़ बुझाता जइसे करिया चित्रपट पर गहिर स्याही के लेप कर दिहल गइल बा । खाली दखिनी हवा इ अन्हीहार में आन्हर जइसन घूम फिर रहल बिया। अन्हार जइसे ओके पकड़ लेले होखे । आकाश के तारा टकटकी लगा के आपन चौकस निगाह से अन्हीहार के भेद के पता ना कौन रहस्य उजागर करे के उत्सुक बा । सुते के कमरा में आज दीया नइखे बारल गइल। हेमंत जंगला के लगे पलंग पर बइठल सामने के घन अन्हीहार ले ओर ताक रहल बा अउर कुसुम जमीन पर आपन दुनू हाथ से ओकर गोड़ धर के ओकर पाँव के उपर आपन मुंह रख के पड़ल बिया। समय जइसे स्तंभित समुद्र जइसन स्थिर हो गइल बा । अइसन लागsता जइसे नियति के चित्रकार अनंत गंभीर रात के ऊपर अमिट छवि आंक देले बा। चारो तरफ प्रलय बा । बीच में एगो विचारक बा अउर ओकर गोड़ के लगे एगो अपराधी।\nफेर चप्पल के चट-चट आवाज भइल । हरिहर मुखर्जी दरवाजा के लगे आ के बोलsलन – बहुत अबेर हो गइल बा अब अउर समय ना दे पाइब ,दुल्हिन के घर से निकाल बहरी करs ।\nकुसुम इ आवाज के सुनते ही क्षन भर खातिर जिनगी भर के सरधा मिटावे बदे हेमंत के दुनू गोड़ अउर ज़ोर से पकड़ लेहलस। फेर चरन चूम के पाँव के धूर माथा में लगा पाँव छोड़ देहलस । हेमंत उठ के बाबूजी से जा के कहलस – आपन विवाहित मेहरारू के ए तरह से हम नइखी छोड़ सकत। हरिहर गरजत कहलन –त का जात से जइबs ? हेमंत कहलस –जात-पात हम ना मानेनी ।\n-त जा तूहूँ निकल जा ।\nबँगला मूल कहानी -रवीन्द्र नाथ ठाकुर\nअनूदित साहित्यसरोज सिंह\n(1) अकरुणत्वमकारणविग्रहः,परधने परयोषिति च स्पृहा। सुजनबन्धुजनेष्वसहिष्णुता, प्रकृतिसिद्धमिदं हि दुरात्मनाम्।। – भर्तृहरि गसल निठुरता हद गहिरोर...\nकचहरी में वोकील मिलेलन टरेन में टी टी चलेलन बरहों महीना कोट काहें पहिरेलन ? अगर...


Rameshwar Singh Kashyap : Loha Singh of Bhojpuri.\nप्रोफेसर रामेश्वर सिंह कश्यप\nप्रोफेसर रामेश्वर सिंह कश्यप आ ऊहाँ के लिखल नाटक लोहा सिहं आजु ले जनमानस पर अइसना से अंकित बा कि भुलईले ना भुलाव. भोजपुरी के दुर्भाग्य कि पता ना अइसनका कतना नाम इतिहास का गर्त में दबा गईली सन आ ओह लोग के परिचय एगो सीमित दायरा से बाहर ना निकल सकल. रामेश्वर सिंह कश्यप जवना जमाना में भोजपुरी के लोकप्रिय बनवनी तब ना त भोजपुरी सिनेमा अतना जमल जमावल रहे ना भोजपुरी के प्रचार प्रसार पर केहू के धेयान रहे. कुछ लोग स्वान्तः सुखाय लिखत रहे, अपना खर्चा से किताब छपवावत रहे, आ बाद में ओह किताबन के अपना संगी साथी हित कुटुम्ब के भेंट कर देत रहे. एहीसे बहुतेरे भोजपुरी लेखकन का बारे में जानकारी आसानी से ना मिले. अँजोरिया के कुछ पाठक जब कईबेर हमरा के खोदलें कि रामेश्वर सिंह कश्यप का बारे में जानकारी दीं त हम प्रयास शुरु कइनी बहुत मुश्किल से थोड़ बहुत जानकारी मिल सकल बा. उहे दे रहल बानी.\nप्रो॰रामेश्वर सिंह कश्यप के जनम सन १९२७ में १६ अगस्त के रोहतास जिला के सेमरा गांव में भईल रहे. सन १९५० में पटना के बीषन कालेज से ऊहाँ का हिन्दी में एम॰ए॰ कइनी आ ओहि साल पटने विश्वविद्यालय में हिन्दी के व्याख्याता बन गइनी. बाद में एस पी जैन कालेज, सासाराम के प्राचार्य हो गइनी आ शायद ओहिजे से रिटायर कइनी. कश्यपजी के निधन के सही तिथि मालूम नइखे चल सकल बस अतने पता चलल कि कुछ समय पहिले डायबिटीज का बेमारी का चलते ऊहाँ के निधन हो गईल.\nरामेश्वर सिंह कश्यपजी के असल प्रसिद्धि मिलल ऊहाँ के लिखल रेडियो प्रहसन नाटक लोहा सिंह से. ब्रिटिश काल के सेना के एगो रिटायर्ड सैनिक के किरदार लोहा सिंह का नाम से ओह नाटक के मुख्य पात्र रहे, साथ मे रहली खदेरन के मदर, फाटक बाबा, आ लोहा सिंह के सार बुलाकी जेकरा चेहरा के चौखटा मेहरारूवन जइसन सफाचट रहत रहे. लोहा सिंह का मुँह से जब काबुल का मोर्चा पर सार्जेण्ट का मेमिन के जिकिर आवे त लोग हँसत हसत लोटपोट हो जाव. रेडियो पर पटना आकाशवाणी से जब लोहा सिंह के नाटक प्रसारित होत रहे तब पूरा बिहार थमक जाव. टीवी के रामायण त बाद में लोकप्रिय भईल ओकरा पहिले लोहा सिंह वइसने लोकप्रिय रहे. लोग बाग आपन आपन काम समय पर निबटा के रेडियो का सोझा बईठ जाव आ बाद में भर हफ्ता लोहा सिंह के डायलाग पूरा बिहार में गूंजे. लोहा सिंह का अकसर शिकायत रहत रहे कि खदेरन के मदर आप बुझती काहे नहीं है आ फाटक बाबा आपहूं काहे नहीं समुझावत हैं. खदेरन के मदर के शिकायत रहत रहे कि मार बर्हनी रे फेर शुरु हो गइले. आ बुलाकी बस अतने कहि के रह जास कि तू ना नू बूझबऽ, तूं अपना बाबूजी पर गईल बाड़ऽ हम अपना माई पर. एही से हमरा चेहरा के चौखता काबुल का मोर्चा लेखा सफाचट रहेला.\nप्रो॰ रामेश्वर सिंह कश्यप लोहा सिंह नाम के एगो फिलिमो बनवनी जेकर कहानी, पटकथा, संवाद, गीत सभे उहें के लिखल रहे आ फिलिम में लोहो सिंह के किरदार में उहें का रहनी. अफसोस फिलिम चलल ना.\nरामेश्वर बाबू के लिखल बहुते कहानी, नाटक, निबंध आ कविता भोजपुरी के समृद्ध बनवलस. ऊहाँ का भोजपुरी से बेसी हिन्दीओ में लिखनीं. कुछ किताब मगध विश्वविद्यालय का कोर्सो में शामिल भईल रहे. बिहार में जब भोजपुरी अकादमी बनल त ओकर सदस्य रहनी. भोजपुरी के सम्मेलन में कई हालि कविसम्मेलन के अध्यक्ष रहनी.\nरामेश्वर सिंह कश्यप के लिखल बाबू कुँवर सिंह के जीवन पर कविता के एगो अंश दिहल जा रहल बा, सवाद लीं....\nघोड़ा भागत हिनहिनात,\nमईया से असीस ले के,\nरख तरहत्थी पर जान, निकल पड़ले घर घर से\nमहीना रहे सावन के.


बतकुच्चन  – ९० – Anjoria\nबतकुच्चन  – ९०\nDec 26, 2012 गुजरात चुनाव, बतकुच्चन\nगुजरात चुनाव का गरजा गरजी का बीच हम सोचनी कि हमरा का गरज बा एह में माथ घुसावे के. खास कर तब जब दुनु तरफ से, भा कहीं त तीन तरफ से मूसर गिरत होखे ओखरी में. बाकिर गुजरात चुनाव के एगो बड़हन खासियत बा कि पहिला बेर देश के कवनो राज्य में अइसन चुनाव होखत बा जवना में तीन गो मजबूत गोल के कप्तान संघी बाड़े. भाजपा में नरेन्द्र मोदी, कांग्रेसे में शंकर सिंह वाघेला आ परिवर्तन पार्टी में केशुभाई पटेल. एह तरह से देखीं त गुजरात पहिलका राज्य हो गइल बा जहवाँ आरएसएस हर तरफ मौजूद बा. आ हम शुरूए में कह दिहनी कि हमरा का गरज बा एह में पड़ला से. हमरा त बस बतकुच्चन करे के मसाला चाहीं जवन एह गरजा गरजी से भेंटा गइल.\nगरज ई कि गरज माने त भइल मतलब आ एहीसे बनल शब्द गरजू. गरजू ऊ जेकरा कवनो गरज होखे. बाकिर गरजल गरजू के बेंवत के बात ना होला. गरजेला त ऊ जे जंगल के शेर जस होखे. आसमान में बादल गरजेला बिजली कड़के का साथे. अलग बात बा कि कड़क के रोशनी पहिले लउक जाला आ ओकर गरजन बाद में. एहिजा तनी उलटा बा. गरजल त सुनात बा, बाकि ओकरा कड़क के रोशनी अगिला हफ्ता नजर आई. जइसन हमरा देखे में आवत बा गरजत एके जाना बाड़े. बाकी लोग आपन आपन गरज देखावत अरज कइले जात बा जनता से कि तनी हमरो सुन लीं, तनी हमरो के देख लीं. अरज माने निहोरा आ अरजी माने निहोरा करत दरखास्त, आवेदन. अरज आ आरजू में ढेर ना त कुछ ना कुछ नाता त होखबे करेला. आरजू माने तमन्ना आ ओही तमन्ना से अरज बने ला. हालांकि कपड़ा वाला बजाज किहाँ अरज के मतलब कपड़ा के चौड़ाई होला. कहीं त कपड़ा के अरज कतना बा एहीसे ओकर इस्तेमाल तय होला. आ आदमी के गरज के अरज कतना बा एहसे ओकर इस्तेमाल.\nजनता के गरज के अरज पसार के ओकरा के आपन मोहरा बना लिहल जाला अपना नाम पर मोहर लगावे खातिर. आजु गुजरात में होत बा साल दू साल में सगरी देश में होखे वाला बा. अरज करे वाला गरजे वाला से सवाल करत बाड़े कि ई तू जवना नाम पर फउँकत बाड़ऽ ऊ तोहार अरजल ह का? अनका धन पर कनवा राजा बनल बाड़? पइसा केन्द्र दिहलसि आ नाम तू कमाए चाहत बाड़? त गरजे वाला पूछत बा कि अरजल त ई तहरो ना ह. सगरी अरजल त देश के जनता के ह आ ओह पर हमरो ओतनो हक बा जतना तोहार.\nअरजल माने कमाई कइल, कमाई से बनावल धन, ई अरजल अर्जन के बिगड़ल रूप ह आ ऊ अरज अर्जी से निकलल रूप. गर्जन से निकलल गरज त तेज आवाज बन गइल आ गर्ज से निकलल गरज गरजू बना दिहलसि. जइसे खुदगर्ज् माने जेकरा बस अपने से गरज होखे. पाँच कवर भीतर तब देवता पितर. देश के नेतवनो के इहे हाल देखे के मिलत बा. ईमानदार उहे रहि गइल बा जेकरा बेईमानी करे के मौका ना मिलल. मने मन सभकर इहे आरजू बा कि अनकर धन पाईं त नौ मन तौलाईं. अब एह खातिर केहू गरजत बा केहू अरजत बा. बाकि हम चलत बानी. बतकुच्चन त चलत रही. बाद बाकी देखल जाई. चलत चलत फेरू दोहरवले जात बानी कि बाकि आ बाकी के फरक नोट कर लीं. एगो बाकिर के छोट रूप ह दोसरका बकाया वाला बाकी.\nलोक बनाम तंत्र का जगहा लोकतंत्र बहाल करे के जरूरत\nबतकुच्चन  – ९१


शुभी शर्मा पत्रकार बनली – Anjoria\nशुभी शर्मा पत्रकार बनली\nभोजपुरी सिनेमा के स्टार अदाकारा शुभी शर्मा जल्दिए रिलीज होखे वाली फिलिम ‘‘तेरी कसम’’ में एगो टी॰वी॰ रिपोर्टर के भूमिका में बाड़ी. किरण नाम के ई लड़की एगो टीवी न्यूज चैनल के पत्रकार हई जे फिलिम में नायक बनल खेसारीलाल यादव के बेगुनाह साबित करवा देत बाड़ी. खेसारी के एगो अपराधी गलत मामिला में फँसा देत बा बाकिर पत्रकार बनल शुभी ओह मामिला के खुलासा करा देत बाड़ी आ ओह असल गुंडा के बेनकाब कर देत बाड़ी.\nफिलिम में पत्रकार बनल शुभी शर्मा के नायक बनल खेसारीलाल संगे लव एंगलो देखावल गइल बा. फिलिम के निर्देशक अनिल सिनकर हउवें.


गायकी से नायकी के सफर पर निकलले खेसारीलाल – Anjoria\nगायकी से नायकी के सफर पर निकलले खेसारीलाल\nभोजपुरी सिनेमा में गायक लोग नायक बन के सफलता के चोटी पर चहुँपत रहल आइल बा चाहे ऊ मनोज तिवारी होखसु, दिनेशलाल यादव निरहुआ भा पवन सिंह. आजु ई तीनो सुपरस्टार बन गइल बाड़े. एह सफलता का बाद भोजपुरी गायकन के अगिला पड़ाव बन गइल बा सिनेमा के परदा पर अभिनय करे के. अब फेर एगो गायक के नाम एह कड़ी में जुड़ गइल बा खेसारी लाल यादव के.\nभोजपुरी के मशहूर निर्माता आलोक कुमार के फिल्म “साजन चलें ससुराल” में खेसारी लाल यादव नायक बन के आ रहल बाड़े. खेसारी लाल आजु का दिन में बहुते लोकप्रिय गायक बाड़े आ उनुकर करीब दू दर्जन सुपरहिट अलबम जारी हो चुकल बा. “साजन चलें ससुराल” में खेसारीलाल यादव के नायिका बनल बाड़ी स्मृति सिन्हा आ निर्देशक हउवें प्रेमांशु सिंह. खेसारी लाल के भूमिका एगो सोझऊ गँवई नौजवान के बा. फिल्म के गीत अशोक कुमार दीप आ कृष्णा बेदर्दी के बा. संगीत अशोक कुमार दीपे के बा. फिल्म के शूटिंग मुंबई में जोर शोर से चल रहल बा.\nFilm writer Manoj Pandey felicitated\nMusic of Trinetra released\n2 thought on “गायकी से नायकी के सफर पर निकलले खेसारीलाल”\nMai Sajan Chale Sasural Film Dekha. Hame Bahut hi Achha Laga.\nHam Bhi film me kam karna chahta hu. Hame Kya Karna Hoga ?\n– Shashi Bhushan, Surat Chapra, Asahani, Rasulpur, CHAPRA (BIHAR)\nMob No- +91 9958171924,+91 9631902214\naap bhi mehnat karo ek din aap bhi superstar ban jaoge.\nLeaveaReply to sushil\tCancel reply


जरला पर नून छिरिकलें रुढ़ी – टटका खबर\nजरला पर नून छिरिकलें रुढ़ी\nमहाराजगंज लोकसभा उपचुनाव में राजग के पी क़े शाही के हरला से आहत जदयू के घाव पर नून छिरिकत भाजपा महासचिव राजीव प्रताप रुढ़ी काल्हु कहलन कि मोदी के जतना जरूरत भाजपा के बा ओतने जदयूओ के बा. एह बात पर जदयू तुरते आपन विरोध जतवलसि आ कहलसि कि बिहार में कवनो दोसर नेता के जरूरत नइखे काहे कि राजग के नेता नीतीश कुमार अकेलही भारी बाड़ें. भाजपा नरेन्द्र मोदी के खास पद देबे के तइयारी मे बिया बाकिर आडवाणी खेमा पूरा ताकत से फच्चर फँसावे में लागल बा. आजु से गोवा में शुरु होखत कार्यकारिणी का बइठक से आडवाणी, उमा भारती, शिवराज सिंह चौहान, डा॰ रमण सिहं, रविशंकर प्रसाद,जसवंत सिंह वगैरह गैरहाजिर बाड़ें. आजु दुपहरिया जब नरेन्द्र मोदी गोवा चहुँपलन त उनकर शानदार स्वागत भइल. संकेत साफ बा कि भाजपा के बड़हन हिस्सा तय कर लिहले बावे कि मोदी के नेता मान लेबे के बा.\nTags: आडवाणी, नरेन्द्र मोदी, भाजपा\nएक बिहारी सभ पर भारी\nभाजपा : लड़िका के गोड़ बिछिलाइल त बूढ़वन के मौका मिलल उपदेश झाड़े के\nमोदी प्रधानमंत्री बनीहें त हमरा खुशी होखी, कहलन आडवाणी


Lalu Prasad Yadav News भोजपुरी में पढ़ें - विरोधी नेतन के भी पसंद आवेला लालू क हाजिरजवाबी , lalu Prasad Yadav gets bell even his opponent leader like lalu because of his smart talk and sense of hummer\nLalu Prasad Yadav News भोजपुरी में पढ़ें - विरोधी नेतन के भी पसंद आवेला लालू क हाजिरजवाबी\nLast Updated: April 17, 2021, 6:19 PM IST\nये भी पढ़ें : Bhojpuri: राजनीति में नाप-जोख के बोल काहे कि बाहुबल 'अनंत' नइखे\nमुख्यमंत्री बनला के बाद जब लालू प्रसाद क पहिला बार विदेश जातरा क कार्यक्रम बनल त एगो अंगरेजी अखबार में - लालू बन गया जेंटलमैन- हेडिंग से खबर छपल. जेमे इ बतावल गइल कि कइसे विदेश जातरा खातिर लालू सूट सिलावत बाड़ें. एकरा बाद उनकर विदेश जातरा क मकसद अउर उपलब्धि से अधिका इ बात क चरचा होवे लागल कि जातरा में लालू क पहनावा क रहल. सिंगापुर क जातरा से लवट क कलकत्ता अइलें तब्बो एक सवाल - का पहिने थे लालू जी उहवां. एपर उ नाराजों होइलें लेकिन फेरों अपना सुभाव लेखा हंसे बतिआवें लगलं पत्रकारन से. समय के साथे आपन हंसोड़ अउर हाजिर जवाब सुभाव के चलिते लालू मीडिया क चहेता बन गइलें. दोसरा ओर उनकर राजनीतिक कौशलता क भी सिक्का जमें लागल चाहे उ आपन दल के नेतन के बीचे होखे चाहे विरोधी नेतन के.\n1991 क लोकसभा चुनाव में उनकर कांग्रेस विरोध चरम पर रहल. काहे से कि देश भर में विशेषकर उतरी भारत क परदेसन में कांग्रेस विरोध क लहर के चलिते ही 1989 में केंद्र में जनता दल क अगुआई में राष्ट्रीय मोरचा क सरकार भाजपा अउर बामपंथी दलन क बाहरी सहयोग से बनल रहे. 1991 के मध्यावधि चुनाव में मंडल कमंडल का माहौल हावी रहल लेकिन बिहार में लालू के लक्ष्य कांग्रेस के हरावे के रहे. काहे से कि उ बिहार में तब भाजपा से ज्यादा कांग्रेस के ही मजबूत मानत रहलें अउर तबकर सचाई भी इहे रहल. लालू भाजपा के उतना मजबूत नाही मानत रहलें.\nभाजपा के वीपी सिंह सरकार अउर बिहार में लालू सरकार से समर्थन हटा लेले के बाद केंद्र में जनता दल क सरकार त गिर गइल लेकिन लालू प्रसाद क सरकार चलत रहल. लालकिशुन आडवाणी के गिरफ्तार कइला के बाद से लालू क राजनीतिक क्षमता क चरचा होखे लागल. एकरा ठीक पहिले मंडल आयोग क रपट लागू होइला के बाद उनकर देवीलाल क साथ छोड़ि के वीपी सिंह के साथे आवल भी उनकर राजनीतिक दूरदर्शिता मानन गइल रहे. भाजपा के उनकर सरकार से समर्थन वापसी के बाद आपन जोड़ तोड़ क राजनीत क भी परिचय दे देलें. उ समय क बिहार भाजपा अध्यक्ष समरेश सिंह समेत भाजपा के सात विधायकन के तोड़ के जनता दल में शामिल करा लेहलें.


धूम -धाम से प्रीमियर भइल ‘दिल लागल दुपट्टे वाली से’ के – Anjoria\nJun 26, 2014 दिल लागल दुपट्टेवाली से\nतन्वी मल्टीमीडिया बैनर के तर बनत फिलिम ‘दिल लागल दुपट्टे वाली से’ के प्रीमयर शो पिछला दिने मुंबई के अँधेरी का नवरंग सिनेमा में जोशो खरोश का साथ करावल गइल.\nफिलिम में यश कुमार मिश्रा आ अंजना सिंह के मुख्य भूमिका बा आ फिलिम एक्शन, रोमांस, ड्रामा से भरपूर बा. फिलिम देखे वाला दर्शक फिलिम से बहुते खुश नजर अइलें आ यश कुमार मिश्रा अउर अंजना सिंह के अभिनय जम के सरहलें. फिलिम एह लोग के बहुते नीक लागल.\nप्रीमियर का मौका पर भोजपुरी जगत के अनेके नामी गिरामी लोग मौजूद रहल जवना में प्रोडूसर प्रदीप सिंह, निर्देशक रवि कश्यप, कलाकार अंजना सिंह, यश कुमार मिश्रा, प्रिया शर्मा, डी के शर्मा, आलोक सिंह, मनोज द्विवेदी, पारी सिंघानिया, असलम शेख, राहुल सिंह, अपूर्वा बिष्ट, सीमा सिंह, संजय पाण्डेय, कोरिओग्राफर पप्पू खन्ना आ रिक्की गुप्ता वगैरह खास रहलन.\nसगरी लोग फिलिम देखला का बाद एकरा ला बहुते बधाई दीहल.\n‘दिल लागल दुपट्टे वाली से’ फिलिम के मुंबई आ गुजरात में एके साथ रिलीज़ कइल गइल. फिलिम मे कुल ८ गो प्यारा गाना बाड़ी सँ जवना के गीत संगीत विनय बिहारी के ह.\nनिर्माता दीपक शाह, निर्देशक अहमद फरोग सिद्दीक़ी, गीत-संगीत विनय बिहारी, छायांकन अकरम खान, फाइट दिलीप यादव, कोरिओग्राफर पप्पू खन्ना आ रिक्की गुप्ता.\nमुख्य कलाकार यश कुमार मिश्रा, अंजना सिंह, अवधेश मिश्रा, जसवंत सिंह, बृजेश त्रिपाठी वगैरह.


Rupee Open Today 26 Aug 2020, Indian rupee gains marginally against US dollar-अमेरिकी डॉलर के मुकाबले भारतीय रुपये में हल्की बढ़त - News Nation\nRupee Open Today 26 Aug 2020: अमेरिकी डॉलर के मुकाबले भारतीय रुपये में हल्की बढ़त\nRupee Open Today 26 Aug 2020: अमेरिकी डॉलर (Dollar) के मुकाबले रुपया (Rupee) 74.31 प्रति डॉलर के भाव पर खुला है. बीते सत्र में अमेरिकी डॉलर के मुकाबले रुपया 74.32 प्रति डॉलर के स्तर पर बंद हुआ था.\nNews Nation Bureau | Edited By : Dhirendra Kumar | Updated on: 26 Aug 2020, 10:08:22 AM\nRupee Open Today 26 Aug 2020 (Photo Credit: फाइल फोटो)\nFirst Published : 26 Aug 2020, 10:06:25 AM\nRupee Open Today Rupee Dollar News Latest Rupee News Rupee Free Trading Calls Today Rupee Rate Rupee Rate Today Rupee Trading Strategy रुपया ट्रेडिंग कॉल्स रुपया ट्रेडिंग स्ट्रैटिजी लेटेस्ट रुपया न्यूज मुफ्त रुपया ट्रेडिंग कॉल्स


टटका खबर : 18 सितंबर 2014 – टटका खबर\nSep 18, 2014 आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\n(बिहार के भोजपुर, रोहतास, बक्सर, कैमूर आ भभुआ जिला के खबर पर एक नजर)\nअखिल भारतीय विद्यार्थी परिषद बक्सर के एमवी कालेज में मंगल का दिने छात्र सम्मेलन सह कालेज इकाई पुनर्गठन समारोह मनवलसि जवना के अध्यक्षता अभाविप के नगर उपाध्यक्ष डा.यशवंत कुमार कइलन.\nबक्सर रामलीला मैदान में मंगल का दिने विधि विधान से पूजा क के विजयादशमी महोत्सव शुरू हो गइल.\nबक्सर टीसन पर मंगल का सबेरे चलत ट्रेन पर चढ़े का फेर में एगो व्यवसायी नीचे गिर गइले आ उनकर टाँग कट गइल. लोग उनुका के तुरते सदर अस्पताल चहुँपावल जहाँ से उनुका के वाराणसी रेफर कर दिहल गइल.\nतेंदुआ आ महदेवा गाँव में नौ गो गैरकानूनू क्रशर के भसा दिहल गइल. जेसीबी लगा के ओकर फाउन्डेशन ले कबार दिहल गइल बा.\nसासाराम टीसन का लगे मंगल का दिने पटरी पार करत एगो नसही मालगाड़ी से कटा गइल. मरेवाला के पहचान लश्करीगंज मुहल्ला के सोनू कुमार के रूप में भइल बा.\nअखिल भारतीय प्रजापति कुम्हार महासंघ शाखा बलिया के सालाना जलसा सिकन्दपुर के मिडिल स्कूल में मंगल का दिने मनावल गइल.\nबुध का साँझ रसड़ा-मऊ रोड के भगत सिंह मोड़ आ संवरा का लगे भइल दू गो अलग अलग हादसा में तीन जने घवाहिल हो गइले.\nबांसडीह बाजार रोड पर मंगल का रात एगो फोटो का दुकान में आग लगला से लाखो रुपिया के सामान राख हो गइल.\nरंगदारी मांगे वाला सार बहनोई के उभांव थाना पुलिस ढेर दिन से जोहत रहुवे. संजोग से ई लोग सोनाडीह में धरा गइल. अब एगो अउर रंगदार के पकड़े के जुगत भिड़ावत बिया पुलिस.\nगड़वार के सिहांचवर खुर्द गांव में बुध का सबेरे लकड़ा नाला में डूब के दस साल के एगो लड़िका के मौत हो गइल.\nभोजपुरी के संवैधानिक मान्यता दिआवे के माँग ले के बलिया में भोजपुरी साहित्यकार आ भोजपुरी प्रेमी जुटले आ सरकार से माँग कइले कि भोजपुरी के ओकर जायज हक जल्दी से जल्दी दे दिहल जाव.\nबिल्थरारोड के जीएमएएम इंटर कालेज के हास्टल में रहे वाला शिक्षिका के कोठरी के ताला तूड. के लाखो रुपिया के सामान चोरा लिहल गइल जब शिक्षिका जिउतिया करे मऊ अपना गाँवे गइल रही.\nपिछला चार सितंबर के मिर्जापुर के भिक्खनपुर मौजा से लापता तीन गो लड़िकियन के मामला इश्कबाजी के निकलल. एहमें से एगो लड़िकी आपन कोर्ट मैरिज करे खातिर दू गो सहेलियन के गवाह बनावे खातिर ले गइल रहुवे. बारह दिन बाद तीनो के कैंट स्टेशन पर हिरासत में ले लिहल गइल.\nलखनऊ के इंदिरा नगर थाना इलाका में पिछला साल माज अहमद के हत्या के आरोपी अजित यादव के महगाँवा में पुलिस पकड़ लिहलसि. पकड़इला का बाद ओकरा से मालउम भइल कि एगो पुलिस निरीक्षक के कहला पर उ हत्या कइले रहुवे.\nबहरियाबाद के उकरांव गांव के एगो किसान बिस्सू चौहान बुध का सबेरे उदंती नदी में नहात घरी बभनौटी घाट प डूब के मर गइले.\nबुध का दुपहरिया गाजीपुर पुलिस चार गो बाइक चोरन के आठ गो चोरावल बाइक समेत पकड़ लिहलसि.\nमऊ जिला के सूखाग्रस्त घोषित क दिहल गइल बा आ किसान के लगान माफ हो गइल बा.\nमढ़ौरा के अंवारी में जिउतिया का साँझ में महतारी संगे नहाए गइल 10 साल के लड़िका रोहित कुमार डूब के मर गइल.\nछपरा नगर पालिका चौक पर मंगल का दिने छात्र युवा संघर्ष मंच के कार्यकर्ता नाजायज वसूली के आरोप लगावत राजेंद्र कॉलेज के प्राचार्य के पुतला फूंकले.\nछपरा जंक्शन के आउटर सिग्नल पर सोमार के रात खड़ा मालगाड़ी के सील काट के चावल आ गेहूं चोरावत दू गो चोरन के आरपीएफ ध लिहलसि बाकिर ओकनी के तीन गो अउर साथी भाग निकलले सँ.\nसिवान के हुसैनगंज अंचल प्रखंड कार्यालय के आरटीपीएस काउंटर पर बेइन्ताजमी से परेशान छात्र मंगल का दिने जम के बवाल कटले.\nअसांव पुलिस मंगल का दिने जब कटवार गांव में छापेमारी कइलसि त ओकरा पहिलही अपराधियन के जानकारी मिल चुकल रहे आ उ भाग चुकल रहले सँ. बाकिर पुलिस का हाथे मौका पर से एगो कारबाइन, कट्टा बनावे वाला बैरल, आ दू गो जिन्दा कारतूस लाग गइल/\nगोपालगंज जिला के विजयीपुर इलाका के एगो गांव के छह साल के बच्ची से कुकर्म करे के एगो नवही कोशिश कइलसि बाकिर ओकरा चिल्लइला पर लोग दउड़ल त बदमाश आपन मोटर साइकिल छोड़ के भाग गइल.\nबरहज कटइलवा में सरयू तट पर मसान घर जवना के मुक्ति धाम नाम दिहल गइल बा बनावल जा रहल बा.\nदेवरिया जिलाधिकारी से इच्छामृत्यु के गोहार लगावे वाला सोनू आखिर अपना गरीबी आ बेमारी से जूझत बुध का दिने लखनऊ में मौत का गोदी में चलिए गइल.\nनेवी के एगो जवान आनंद प्रताप सिंह के तेल के कालाबाजारी करे वाला मंगल का रात मार दिहले सँ.\nगोरखपुर के बसंतपुर सराय के लोग बेदखल होखे का अनेसा से हकलान मंडलायुक्त कार्यालय पर प्रदर्शन कइल.\nगोरखपुर बांसगांव थाना के बलुआ निवासी अनूप दूबे आ उनुका मेहरारू पिंकी के उनुका रिश्तेदारी से मंगल का दिने कुछ बोलेरो सवार अगवा कर लिहले बाकिर पुलिस के सक्रिय भइला पर मदरिया आ गोला के बीच सड़क पर उतार के भाग गइले. छानबीन में ई अपहरण का बदले रुपिया के लेनदेन के मामिला लागत बा.\nरोहनिया उपचुनाव में धांधली के विरोध करत जगतगंज में चक्काजाम करे वाला सात गो नामजद समेत चालीस लोग का खिलाफ केस दर्ज कइले बिया पुलिस.\nजौनपुर में गोमती पुल से कूद के एगो मतिसुन्न औरत बुध का सबेरे जान दे दिहलसि. घर वाले कर ओझैति करवा के लवटत रहले जब ई हादसा अचानके में हो गइल.\nचकिया यात्री विश्रामालय के निर्माण मानक से हट के करवावत देख गाँव वाले विरोध कइले त बनल पिलर तुड़वा के फेर से निर्माण शुरु करावल गइल.\nमीरजापुर जिला से अपना प्रेमी संगे भागल एगो सोलह साल के लड़िकी के मंगल का दिने आरपीएफ वाले पकड़ लिहले आ पूछताछ कइला का बाद घरवालन के बोला के लड़िकी दे दिहले आ लड़िका के ले के थाना चल गइले.\nबेतिया जेल से इलाज करावे आइल एगो कैदी के मौत मंगल का सबेर में एमजेके अस्पताल के कैदी वार्ड हो गइल.\nपकड़ीदयाल प्रमुख दिनेश राय के खिलाफ अविश्वास प्रस्ताव मंगल का दिने पास हो गइल आ उनकर कुर्सी चल गइल.\nपताही पुलिस डुमरी बैजू गाव में चोरी करे वाला गिरोह के सरगना भोला साह के गिरफ्तार करे में सफल हो गइल. ओकरा के सरैया गोपाल गाँव से दबोचल गइल.\nलंबित मानदेय भुगतान के आश्वासन मिलला का बाद मेहसी में चलत प्रखंड शिक्षकम के अनशन खतम हो गइल.


bss – भोजपुरी साहित्य सरिता\nOctober 22, 2021 bss\nहमही त बानी असली राही कुल्हि हमरे चाही। हमही से उद्गम हमरे में संगम धमकी से करब हम उगाही कुल्हि हमरे चाही। हमरे से भाषा हमरे से आशा छपि के देखाइब खरखाही कुल्हि हमरे चाही। हमही चउमासा बुझीं न तमासा खम खम गिरिहें गवाही कुल्हि हमरे चाही। जयशंकर प्रसाद द्विवेदी\nभोजपुरी गीतकुल्हि हमरे चाही, जयशंकर प्रसाद द्विवेदीLeaveacomment\nतनि दूरे रह मर्दे…….?\nOctober 15, 2021 bss\nका जमाना आ गयो भाया, सोसल डिस्टेन्सिंग के मतलब बता-बता के सभे पगला गइल बाकि केहू माने आ बुझे के तइयारे नइखे। के-के नाही लागल समुझावे में, बड़का भइया से लेके छोटका भइया तक, बबवा से लेके मोटा भाई तक, भुंअरी काकी से लेके मनराखन पांडे तक बाकि ई ससुर के नाती लो समझते नइखे। एह लोगन के एगो बेमारी धइले बा जवना के नाँव सबूत ह। जब ले दू -चार जने एन्ने-ओन्ने ना होखिहें, मनबे ना करी लो। दोसरकी लहर में कई लाख लो मर-बिला गइलें बाकि लोगन के…\nबतकूचनजयशंकर प्रसाद द्विवेदीLeaveacomment\nका जमाना आ गयो भाया, अब त उहो परहेज करत देखाये लागल जे रिरियात घूमत रहल। आजु के समय में जब हिंदिये के ओकत दोयम दरजा के हो चुकल बाटे, त अइसन लोगन के का ओकत मानल जाव। हिंदियों वाला लो अपना बेटा-बेटी के अंगरेजी ईस्कूल में पढ़ावल आपन शान बुझता काहें से कि ओहू लोगन के नीमन से बुझा चुकल बा कि हिन्दी से रोजी-रोटी के गराण्टी भेंटाइल मोसकिल बा। हिन्दी के लेके जवन सपना रहे, उ ई रहे कि ई अङ्ग्रेज़ी के स्थान पर काबिज होई। बाकि अइसन…\nका जमाना आ गयो भाया, एगो नया फैसन बजार में पँवरत लउकत बा, ढेर लो ओह फैसन ला पगलाइल बा। उचक के ओह फैसन के लपके खाति कुछ लोगन के कुटकी काट रहल बा। एह फैसन के फेरा में हर जमात के कुछ न कुछ लोग लपके ला लाइन लगवले देखात बा। कुछ लो लपकियो चुकल बा। एह फैसनवा के लपकते लोगन के चरचा होखे लागत बा। मने मुफ़ुत में टी आर पी के कवायद। ई कुछ चिल्लर टाइप के लो बा भा रउवा चिरकुट टाइप बूझ सकेनी, एह फैसन…\nका जमाना आ गयो भाया। कुछ दिन से में/से के चकरी घूमे शुरू भइल बा। बाक़िर ई चकरिया के घूमलो में कुछ खासे बा। जवन आजु ले मनराखनो पांड़े के ना लउकल। ढेर लोग कहेलन कि अइसन कुल्हि काम पर मनराखन पांड़े के दिठी हमेशा जमले रहेले। अब मनराखनो बेचारे करें त का करें। उनका के आजु ले ई ना बुझाइल कि भोजपुरी में बयार मनई आ गोल-बथान देखि के बहेले। एक्के गोल में कई सब-गोल बाड़ी स, ओहिजो हावा के गति परिभाषा के संगे बहेले। जहवाँ एक गोल के…\nबतकूचनजयशंकर प्रसाद द्विवेदी, भोजपुरी साहित्य सरिताLeaveacomment\nसुना ए! बाबू भइय्या, सुनी न काकी महतारी जग में फइलल बाटे, कोरोना के देखीं महामारी सर्दी जुखाम फीवर, बाटे एकर लच्छन गरवा में चुभे बहुत, दम फूले छन छन छुवला से फइलत बाटे, अइसन बीमारी जग में फइलल…………. कउनो इलाज नइखे, ना कारगर दवाई जेके लग जाई भइय्या, बचहु नऽ पाई घरवे में दुबकल रहीं, जान जदि प्यारी जग में फइलल……… सारा जग लाचार भइल, डरे लोग, लोग से जाने कतना जान गइल, कॅरोना के रोग से सोची डरे सभै इहे, अगला केकर बारी…\nभोजपुरी गीतराजेश जैसवाराLeaveacomment\nरोज के तरह आज भी बटुन चाचा अपन सब्जी के ठेला पर के समान बेच के घर लौट के चपाकल पर मुंह हाथ धोवत रहे. उनकर मेहरारू किचन में से जाके उनका खातिर भोजन तैयार कर के लियाइली. दिनभर के हारल थकल बुटन चाचा टबुल फैन के पास बैठ के ठंडा ठंडा हवा की लुफ्त उठावे लगले. उनके हृदय में ई वक्त जवन शकुन रहे ऊ ठीक उलटा उनका घर में धीरे धीरे अशांति अपान पैर पसारे लागल रहे जवना के ऊ दूनो मियाँ बीवी के अंदाजा भी ना रहे.…\nकहानीजियाउल हकLeaveacomment\nबसंत के मौसम में पहिला रंग अबीर बसंत पंचमी जवन माघ शुक्ल पंचमी के होला। एहिजे से बसंतोत्सव भा फगुआ के शुरुआत होला। बसंत ऋतुराज कहाले। एह बसंत के महिमा एतना कि श्रीमद् भगवद्गीता के दसवां अध्याय में श्रीकृष्ण कहत बाड़ें – बृहत्साम तथा साम्नां गायत्री छन्दसामहम्। मासानां मार्गशीर्षोऽहमृतूनां कुसुमाकरः। । हम सामों (गवाये वाला मन्त्र) में बृहत्साम आ छन्दन में गायत्री छन्द हईं। हमहीं सब महिनन में श्रेष्ठ अगहन (मार्गशीर्ष) महिना आउर ऋतु में बसन्त ऋतु हईं। जब श्री कृष्ण अपना के बसन्त कहत बाड़ें त एकर बहुत गहिर…\nआलेखदिल्ली, शशि रंजन मिश्रLeaveacomment\nफगुआ निअराते मन अगराये लागत रहे। भौजी सब से अझुराये के मोका मिल जाई -ई सोच के मन गुदगुदात देरी ना लागे। बड़की भौजी के फगुआ आवते बेमारी जोर मार देत रहे। बड़की माई उनकर पैरवीकार बन जास। ‘तू ना मनबऽ, दुलहिनियाँ के तीन दिन से बोखारे नइखे छोड़त, आ तू दिन में दू- बेर आके नहवा देत बाड़ऽ।’ मन खिनखिना जात रहे। हमरा रंग डलला से बोखार चढ़ जात बा आ साँझ होते झार के तइयार हो जात बाड़ी। भइया के बाजार निकले के बेरा फरमाइशे नइखे ओरात। डाबर…\nआलेखडॉ॰ सुनील कुमार पाठकLeaveacomment\nभोजपुरी बालगीत विविधता से भरल बा बाकिर भोजपुरी साहित्य के इतिहास में एह विषय पर चरचा खोजलो पर ना मिलेला। लोक साहित्य में बालगीत एकल गीत आ समूह गीत दुनो रूप में मिलेला। मुख्य रूप से बालगीत मनोरंजन के साधन हऽ। भोजपुरी बालगीत में खेल खेलवना, खेलवनिया पर गीत प्रचुर मात्रा में पावल जाला। चैधरी कन्हैया प्रसाद सिंह भोजपुरी बाल गीतन के आठ भाग में बॅटले बानी ओकरा में खेलावे के गीत-खेलवना एगो प्रमुख भाग बा।खेल गीत खेलत खा बालक/बालिका/ किशोर/किशोरी के द्वारा गावल जाला बाकिर खेलवना फुसलवना, अझुरवना गीत…\nआलेखडॉ स्वर्ण लताLeaveacomment


August 2011 – Page 13 – Anjoria\nMonth: August 2011 (Page 13)\n‘‘कभी आवे ना जुदाई’’ 29 जुलाई से प्रदर्शित\nमाईल स्टोन इंटरटेनमेन्ट का बैनर तले बनल भोजपुरी फिल्म ‘‘कभी आवे ना जुदाई’’ के म्यूजिक रिलिज पिछला दिने बिहार के कला संस्कृति व युवा, खेल मंत्री श्रीमति सुखदा पाण्डेय के हाथे पटना संग्राहलय के ऑडोटोरियम में सम्पन्न भइल. एह अवसर पर पटना सिने सोसाईटी के अध्यक्ष सेवानिवृत्त आईएएस अधिकारी आर.एन.दास,पूरा पढ़ीं…\nभोजपुरी फिलिमन के सुपर स्टार विनय आनंद ‘‘त्रिनेत्र’’ का सफलता के बाद अब अपना एक्शन के जलवा ‘काली’, ‘हमरा नामे जिला हिलेला’, ‘एलान-ए-जंग’ अउर ‘कजरा मोहब्बत वाला’ फिलिमन में देखावे जा रहल बाड़न. ‘कजरा मोहब्बत वाला’ के निर्माण हरीश जायसवाल, प्रमोद शास्त्री आ धर्मेन्द्र सिंह मिल के कइले बाड़न आपूरा पढ़ीं…\n'धनिया के थाना’ में रिंकू घोष का साथे अभिषेक गिरी\nइलाकाई सिनेमा का विकास का साथ-साथ तमाम कलाकारन के आपन प्रतिभा देखावे के मौका मिलल बा. पहिले फिलिम में काम पावल नाके चना चबावल जइसन होत रहे, लेकिन जवत तरह सेटेलाइट चैनल का साथ-साथ भोजपुरी जइसन इलाकाई भाषा वाला फिल्मन के बढ़न्ती भइल बा ओहसे तमाम कलाकारन के संघर्ष पहिलेपूरा पढ़ीं…


लोक संगीत - विकिपीडिया\nभोजपुरी भाषा में रचल लोकगीत आ संगीत खातिर, भोजपुरी लोकगीत देखल जाय।\nलोक संगीत (अंग्रेजी:Folk music) कवनो भी संस्कृति में आम जनता द्वारा पारंपरिक रूप से प्रचलित गीत-संगीत के कहल जाला। सामान्यतः ई गाँव-गिरांव में खुद से प्रचलित आ अनाम रचनाकार लोगन द्वारा बनावल रचना होले। लोकगीतन क धुन भी पारंपरिक होले। सामान्य रूप से ई शास्त्रीय संगीत की विपरीत स्वतः उत्पन्न मानल जाला।\nनया समय में मेन संगीत से अलग हटिके कम प्रचलित भाषा बोली में रचना के भी लोग संगीत कहल जात बाटे।\nभोजपुरी लोकगीत में होली (फगुआ), कजरी, बिरहा, सोहर, बियाह क गीत इत्यादि अइसने कुल गीत आवेलें। सोरठी, पूरबी, कहारऊ धुन भी लोकगीत से जुडल बा आ ए धुनन पर होखे वाली वर्तमान रचना कुल के भी लोकगीत कहल जाला। मनोज तिवारी, भरत शर्मा, कल्पना पटवारी, शारदा सिन्हा, मालिनी अवस्थी, निरहुआ, खेसारी, कल्लू, पवन सिंह, गोपाल राय, मदन राय दामोदर राव लोकगीत के अलग अलग विधा के गायक बाढन।\nपाश्चात्य लोकगीत में ज्यादातर रचना अकेले आ एगो बाजा कि संघे गावल जाला।\n2.1 परंपरागत लोकगीत\n2.2 नया लोकगीत\n↑ Dr. Vidya Vindu Singh. Awadhi Lokgeet Virasat. पप. 59–. ISBN 978-93-84344-39-9.\n↑ ब्रिटानिका एन्साइक्लोपीडिया पर "Folk songs are usually sung unaccompanied or with accompaniment provided byasingle instrument—e.g.,aguitar oradulcimer. They are usually learned by ear and are infrequently written down; hence, they are susceptible to changes of notes and words through generations of oral transmission. "\n"https://bh.wikipedia.org/w/index.php?title=लोक_संगीत&oldid=698342" से लिहल गइल\nLast edited on 8 अगस्त 2021, at 02:46\nएह पन्ना पर आखिरी बेर संपादन 8 अगस्त 2021 के 02:46 बजे भइल रहल।


बाट जोहत - भगवती प्रसाद द्विवेदी - मैना: भोजपुरी साहित्य क उड़ान (Maina Bhojpuri Magazine)\nHome भगवती प्रसाद द्विवेदी Katha बाट जोहत - भगवती प्रसाद द्विवेदी\nबाट जोहत - भगवती प्रसाद द्विवेदी\nहरियर बांस के अरथी सजावल जा चुकल बा. चाची के मूवल देह में घीव लेपिके उन्हुका के अरथी प सुता दीहल गइल बा. चारों कोना प अगरबत्ती जरा दीहल गइल बाड़ी स. इतर फूलन से वातावरण गमगमा उठल रहे. हम चाची के अरथी के कान्हा देवे खातिर आगा बढ़त बानी. घरी घंट बाजे लागत बा आ 'राम नाम सत है' के सुर हवा में लहराए लागल बा. हमनी के गंगा घाट का ओर कुलांचत बढ़े लागल बानी जा. अंगना से आवत करुन आवाज गंवे-गंवे मद्धिम पड़त जा रहल बा.\nहम आज आपन अहो भाग मानत बानीं जे चाचा के मयजल में शामिल भइल हमरा नसीब में रहल. एकरा के संजोगे कहल जाई कि हमरा टेलिफोन से सूचना समय से मिल गइल आ सरकारी नौकरी से छुट्टिïयो मिले में ढेर दिक्कत ना भइल. चाची के आखिरी चाह रहे कि उन्हुका मुंहे आगि हमहीं दिहीं. बाबूजी उनका से बेरि बेरि बाछी छूये खातिर निहोरा कइलन बाकिर ऊ टालत चल गइली. उनकर आंख त खाली हमरे बाट जोहत रहे. फेर हम भला कइसे ना अइतीं. हमरा प उनकर सांचो के नेह छोह जे रहे.'जापर जाकर सत्य सनेहू...'\nटुकुर टुकुर छत का ओर ताकत चाची के आंखि, अचके हमरा प नजर पड़ते बुझाइल कि भावातिरेक में छलछला गइल होखे. फटाफट बाछी छुआवे के इंतजाम कइल गइल रहे. उहो हमार पीठ थपथपवले रही. जइसहीं कुछ कहे के गरज से उनकर जबान लडख़ड़ाइल, मुंह खुलल के खुलले रह गइल आ कोटर में धंसल आंखि एकाएक थिर हो गइली स.\nपरिवार में सभ केहू के आंखि सावन भादो लेखा झमाझम बरिसे लगली स. बाकिर हम त चाची के मुंहे का ओर चितवत रहि गइल रहनी. बुझात रहे, चाची अब असीसत गदगद कंठ से कह उठिहन कि जुग जुग जियऽ ए बचवा, कहऽ कब अइलऽ हा?\nचाची के भतीजा होइयो के हम उनकर बेटा रहनीं आ हमरो खातिर ऊ चाची के जगहा माइये रहली. बस अपना कोखि से जनमवले भर ऊ ना रही. डेढ़े बरिस के उमिर में जब हमार महतारी एह निठुर दुनिया से कूच क गइल रही आ जब बाबूजी नया महतारी के ले आवे से इनकार कर देले रहन त चाचिये हमरा के पलले पोसले रहली आ ऊ सब कुछ देले रही जवन एगो महतारी आपन बेटा के देवेले. उनकर लाड़ प्यार आज ले भुला नइखी पाइल. बात बेबात हमार रिरियावल, रूसल-फूलल आ उनकर पुचुकारल-पोल्हावल. तबे नू हम उनका के चाची के जगह माइये कह के बोलावत रहीं.\nबाकिर जब होश सम्हरनी त एक दिन कवनो संघतिया छेड़ले रहे 'ई त आपन लंगड़ी माई के बेटा हऽ!'\n'धत ऊ हमार आपन मांई थोरहीं हई!' हम सफाई पेश कइले रहनीं, 'चाची हई चाची!'\nतहिए से हम उनका के माई कहे में लजाए लगनीं आ चाची कह के बोलावे लगनीं. पहिला हाली एह संबोधन के इस्तेमाल करत तनी हकलाइलो रहनी. उहो हमरा के अचरज भरल निगाह से निहारे लागल रही. जनाइल जइसे भीतरे भीतर कुछो दरक गइल होखे. हमरा खातिर भलहीं ऊ अब माई के जगहा चाची हो गइल होखस बाकिर हम उनका खातिर अजुओ उनकर बेटा रहनी.\nबुढ़ारी में चाची के हमार अबोध लरिका 'लंगड़ी दादी' कह के बोलावत रहलन स. कतना सहज रहे उनकर सुभाव. डेगे डेगे प समझौतावादी रवैया.\nचाची जनमे से लंगड़ ना रही. उनकर लंगड़ाहट सामाजिक रूढि़ आ मान्यता के लंगड़ाहट रहे. गुड्डïा गुडिय़ा से खेले के उमिर में चाची के हाथ पीयर क के एगो पिंजड़ा में कैद क देल गइल रहे.चाचा तब ले परदेसी हो चुकल रहलन. ऊ कवनो मारवाड़ी किहां दरवानी करत रहन. बाकिर उनका टीबी हो गइल रहे आ गवना के पहिलहीं ऊ आंख मूद लेले रहन.ओह दिन महाशिव रात के तेवहार रहे आ चाची औघड़दानी के पूजा करे खातिर शिवाला के सीढ़ी दनादन चढ़त रही. ओही घरी केहू उनका के चाचा के मउअत के सूचना देलस. ओकरा बाद ऊ धड़ाम से गिर के बेहोश हो गइल रही. सीढ़ी से गिरत समय उनकर गोड़ के हड्डी टूट गइल रहे आ ऊ जिनगी भर खातिर लांगड़ हो गइल रही.\nउनकर मांग के सेनुर के लकीर पोंछ दियाइल रहे. हाथ के चूड़ी चकनाचूर क दीहल गइली स. चाची पहिला हाली जब असवारी में बइठ के ससुरा अइली त एगो विधवा बन के. ऊ कबो सोहागरात ना देखले रही कि आखिर का होखेला सोहागरात.\nहोश सम्हरला के बाद जब आजी चाची के बारे में सब कुछ बतवली त हमरा बड़ा पीर भइल अगिला दिने चाची से एकन्ता में जाके हम चाची से पूछ बइठनी कि 'चाची ! नानाजी तहार बिआह दोसर जगह काहे ना क देले रहलन.?'चाची के आंख डबडबा आइल रहली स. ऊ आपन आंचर से आंखि नाकि पोंछ के कहली कि 'ई बात फेरू मत कहिहऽ. ई त जनम जनम के गठजोड़ ह. अइसन सोचलो प पाप लागी. अगिला जनम में तहरा चाचा से फेर भेंट होई ए बचवा. कुंवार बेवा के रूप में जिनगी काटत चाची बुझाला कि अगिला जनम के बाट जोहत होखस. आजु चाची के परान पखेरू चाचा से मिले खातिर उडि़ चलल होई. बाकिर चाचो का चाची के बाट जोहत होइहें? आ जदी ना तब? गंगाघाट प नजर धउरावत हमरा लाग एके साथे कई गो अरथी रखल गइल होखे. चाची के अरथी, दीपा भउजी के अरथी गंगा फु आ के अरथी. इहां से उहां तक अरथिए अरथी.\nदीपा भउजी के शीतला माई के दागी वाली सांवरी सूरत आंखि के सामने नाचे लागल. इयाद के कड़ी अपने आप जुड़त जात बाड़ी स... 'बबुआ जी उनका नावे एगो पाती लिख देब?' दीपा भउजी घूंघ कढ़ले सवाल कइले रही.\nजब हम किताब से निगाह उठवनीं त दीपा भउजी जइसे लाजे जमीन में गड़े लगली.\n'काहे ना, ले आवऽ' हम उनका हाथ से लिफाफा लेत कहले रहीं. जब हम उनका से सुधाकर भइया के पता ठिकाना जानल चहनी त ऊ बस कलकत्ता बतवली. अब भला हम उनका के कइसे बतइतीं कि कलकत्ता में हजारो सुधाकर होइहन. आ डाकिया कवना सुधाकर के चि_ïी थमाई?\nसुधाकर भइया गवना करा के दीपा भउजी के घर में बइठा देले रहलन. खुद परदेश के रोटी कमाए निकललन त फेरू घर दुआर के कवनो खोजे खबर ना लिहलन. दीपा भउजी बस उनकर बाट जोहत रहली. मुंडेरा प जइसहीं कवनो काग बइठे कि भउजी ओकरा से पूछे खातिर अंगना में धउरल आवस कि काग भइया तनी उचारऽ ना, ऊ कब अइहें? कए तरह के लोभ प्रलोभनो प जब काग ना बोले त ऊ ओकरा ढेला से मार के भगा देस.\nबूढ़ सास बस चौबिसो घंटा दीपा भउजीए के कोसत रही कि ई नागिन डाइन बन के हमार लाल के डस लेले होई. एकरे सब करतूत होई, ना त हमार सोना नियन बेटा आइत काहे ना. आ ओनिया दीपा भउजी के लोराइल आंख झमाझम बरसे लागत रही स.\nकबो हाथ देखे वाला पंडा आवे त दीपा भउजी केवाड़ के आड़ में ठाढ़ होके हाथा देखावत पूछस कि बाबा तनी देखीं ना ऊ कब अइहें?\nजदी पंडा भइया के जल्दी आवे के भविष्यबानी करस त हुलास से भर के भउजी सेर दू सेर अनाज ओकरा झोरी में डाल देत रही.\nबाकिर सुधाकर भइया के ना त आवे के रहे आ ना ऊ अइले. दीपा भउजी मने मने गुनावन करे लगली कि- अइसन बुझाता कि जरूर कवनो बंगालिन उनका के भेड़ा बना के रख लेले बिया. लोग ठीके कहेला - पुरुब जन जइहऽ मोरे राजा...\nबाद में पता चलल कि सुधाकर भइया सांचो ओहिजा जाके घर बसा लेले रहन. उनका दीपा भउजी के दागदार सूरत देखते हुल आवत रहे आ ऊ उहां जाके एगो गोर गार चिकन चाकन बंगाली छोरी के जाल में बढिय़ा से अझुरा गइल रहन.\nएक बार हम दीपा भउजी के समझावे के भरसक प्रयास कइनी 'भउजी, तू सुधाकर भइया के दफ्तर में जाके शिकायत करऽ. उनका दू गो जिंदा मेहरारू रखे के कवनो हक नइखे.' बाकिर भउजी अनमनस्क भाव से कहस कि 'ना बबूआ जी ना, ऊ जहां रहस सुखी रहस. हमार सोहाग अमर रहो. अगर हमार सनेह सांच होई त उनका एक-ना-एक दिन इहां आवहीं के पड़ी.' हम दीपा भउजी के मुंह दने ताकते रह गइनी. उनकर लिलार आत्मविश्वास से चमचमात रहे. काश सुधाकर भइया दीपा भउजी के गंगाजल नियन मन के सुधड़ता के निरेख पवतन.\nगंगा जल नियन त गंगो फुआ के मन पाक साफ रहे. जिनकर बिआह बड़ा धूमधाम से फौजी से भइल रहे जे साल दू साल में पनरह दिन खातिर आवे अउर जादे से जादे समय बहरिए बीतावे, कबो बधार में त कबो हीत नाता आ संघतियान के साथे.एने उनकर सास उनका के ओझा गुनी से देखावस कि लइका बा कि ना. एक दिन फूआ कह देली कि 'लइका का हाथ के लकीरे से जन्मी?' एह प सास उनका के उलाहना देस कि तें चुरइल हवे, तोरा कोख में कुछ हइये नइखे. बाद में उनका के हमेशा खातिर नइहरे भेज देल गइल. जहवां उनकर बाट जोहे के सिलसिला आजुओ जारी बा. उनका भरोसा बा कि एक ना एक दिन फूफा उनका के ले जाए खातिर अइहें.\nचाची के अरथी उठा के चिता प सुता देल गइल बा. हम मुंह में आग देत बानीं. चिता धू धू क के जरे लागत बा. हमरा लागत बा कि जइसे खाली चाचिए ना बलुक दीपा भउजी आ गंगा फूआ के सतरंगा सपना जरत होखे. आस-हुलास आ दिली चाह राख होके माटी में मिलत होखे. अतना सांसत आफत झेलला के बाद घवाहिल मन से का अगिलो जनम में ऊ लोग आपन पति परमेश्वर के बाट जोही लोग?\n- भगवती प्रसाद द्विवेदी\nअंक - 11 (20 जनवरी 2015)\nchitrangan 26 जनवरी 2015 को 8:44 pm\nकमाल के भाव.......


बतकुच्चन – ११ – Anjoria\nमई 16, 2011 बतकुच्चन, भोजपुरी\nपिछला हफ्ता गोबर पथार के बात निकलल रहे त अबकी खर पतवार दिमाग में आ गइल बा. खर पतवार का बारे में सोचते दिमाग में खरखर होखे लागल जइसे कि मूंजियानी से गुजरत घरी आवाज निकलेला. अइसने खरखर से संस्कृत के एगो शब्द बनल रहे खर्पर. खर्पर से खप्पड़ बनल खप्पड़ से खपरा. अब एकरा के सोझई में समुझे के कोशिश करीं त लागी कि जवन खर पर होखे. आ साँचहू खप्पर खरे पर राखल जाला. नरिया खप्पर वाला खप्पर ओही खप्पड़ के बिगड़ल रुप ह. जइसे कि छप्पर वाला गाँव बाद में छपरा नाम से जानल जाये लगले सँ.\nगाँव देहातन के त बाते छोड़ दीं, शहरो का बीचे. जूरन छपरा पता ना कतना छपरा मिल जाई. बंशी छपरा, लाकठ छपरा, गोन्हिया छपरा, लाला के छपरा, बाबू के छपरा, जीएन छपरा वगैरह वगैरह. अब देखीं खर पतवार से चलत हम कतना छपरा घूम लिहनी. भोजपुरी में आवाज से, रंग से, मनोभाव से हर तरह से शब्द बनि जाले. खपड़ा से मिलत जुलत शब्द हो गइल कपड़ा. अलगा बाति बा कि दुनु शब्द का बीच ना त ननिऔरा के संबंध बा ना ददिऔरा के. दुनु शब्द अलग अलग व्युत्पति के हउवें सँ बाकिर बतकुच्चन का फेर में खपड़ा से कपड़ा पर उतर आइल आसान लागल. आ एही पर याद आइल कि कुछ लोग ड़ के र आ र के ड़ कह देला. कहल जाला कि मुजफ्फड़पुड़ की सरकों का दुड़भाग्य है कि ओहिजा के सरकन पर घोरा पराक पराक दउड़ेले सँ.\nअब एह ड़ आ र का फेर में कपड़ा से कपरा बनो भा ना हमार त कपारे घूम गइल. ठीक वइसहीं जइसे १३ मई के चुनाव परिणाम सुनि के कुछ लोग के कपार लाल हो गइल होखी कुछ लोग कपारे हाथ धर के बइठ गइल होखी. कुछ लोग पहुँच गइल होखी त कुछ पहुँचल लोग बहक गइल होखी. अब पँहुच, पहुँचा, पहुँची, पहुँचल के बात फेर कबो. हो सकेला कि ओही में चहूँपलो के चरचा हो जाव.


सगरी खबर भोजपुरी में (बुध, 24 जून 2015) – टटका खबर\nसुने में आवत बा कि आयकर विभाग कांग्रेस अध्यक्ष सोनिया गांधी आ उपाध्यक्ष राहुल गांधी के नोटिस भेजे वाला बा. ओकरा पता लागल बा कि नेशनल हेराल्ड अखबार के संपत्ति हथिया लिहला का बाद एह लोग के नाहियो त 1,300 करोड़ रुपिया के आमदनी भइल बा. जान जाईं कि हजारन करोड़ के ई संपत्ति हथियावे खातिर महतारी बेटा महज पचास लाख रुपिया लगवलें आ कुछ रुपिया कांग्रेस पार्टी से उधार मांग के नेशनल हेराल्ड खरीद लिहलें. बाद में कांग्रेस पार्टी एह करजा के डूबल करजा मान लिहलसि कि ई लवटे वाला नइखे बाकिर कवनो कांग्रेसी एह लूट आ पार्टी संगे भइल धोखाधड़ी का खिलाफ आवाज ना उठवलें.\nललित मोदी प्रकरण में एगो दस्तावेज सामने आइल बा जवना पर राजस्‍थान के मुख्‍यमंत्री वसुंधरा राजे के हस्‍ताक्षर देखावल गइल बा. अबहीं ई तय नइखे कि दस्तखत असली ह कि फोटोशाप कइल गइल बा बाकिर कांग्रेस वसुन्धरा के इस्तीफा मांगत भाजपा पर दबाव बढ़ा दिहले बिया कि हमेशा पारदर्शिता आ जवाबदेही के बात करे वाला पीएम मोदी के वसुन्धरा के इस्तीफा मांगे के चाहीं.\nदिल्‍ली की एगो अदालत केन्‍द्रीय मानव संसाधन विकास मंत्री स्‍मृति ईरानी के खिलाफ दायर ओह याचिका के सुनवाइ करे जोग मान लिहलसि जवना में कहल गइल बा कि स्मृति ईरानी चुनाव आयोग में जमा कइल अपना शपथ पत्र में अपना शैक्षणिक योग्‍यता का बारे में गलत जानकारी दिहले बाड़ी. याचिका अहमर खान नाम के एगो आदमी जमा कइले बा.\nएह बीच गृहमंत्री राजनाथ सिंह फेरू कहलन कि एनडीए के कार्यकाल में कवनो मंत्री इस्तीफा ना दीहि.\nमालगाड़ियने के चले खातिर अलग से बनावल जाए वाला रेल गलियारन के बिछावे खातिर केन्द्रीय मंत्रिमंडल के पूर्वी आ पछिमी गलियारन खातिर 81 हजार चार सौ 59 करोड़ रूपिया के सुधारल लागत के मंजूरी दे दिहलसि. एहमें जमीन के दाम आ वित्‍तीय योजना दुनू शामिल बा. एह गलियारन के बन गइला का बाद मालगाड़ियन के परिचालन में बहुते तेजी आ जाई. ई गलियारा पंजाब, हरियाणा, उत्‍तर प्रदेश, बिहार, झारखंड, पश्चिम बंगाल, महाराष्‍ट्र, गुजरात अउर राजस्‍थान से गुजरिहें सँ.\nदेश में छह गो नया आई आई एम खोले के मंजूरी केन्द्र सरकार दे दिहलसि. ई संस्‍थान विशाखापटनम, बोध गया, सिरमौर, नागपुर, सम्‍बलपुर अउर अमृतसर में खोलल जाई.\nकेन्‍द्रीय मंत्रिमंडल जयप्रकाश नारायण के यादगार बनवले राखे खातिर उनकर जनम स्थान बिहार के सिताब दियारा में एगो राष्‍ट्रीय स्‍मारक आ संग्रहालय स्‍थापित करे के फैसला लिहले बिया. देश में चालीस बरीस पहिले तब के पीएम इन्दिरा गाँधी के लगावल इमरजेन्सी के विरोध के अगुअई कइले रहुवीं जेपी.\nसंसद के मानसून सत्र अगिला महीना 21 जुलाई से शुरू होखे वाला बा. संसदीय मामिला पर बनल मंत्रिमंडलीय समिति बुध का दिने राष्‍ट्रपति प्रणब मुखर्जी से एह बात के निहोरा भेज दिहले बिया. संसद के सत्र राष्ट्रपतिए बोलावेलें.\nग्रीस के लीहल करजा ना चुका पवला के चलते उपजल समस्या के समाधान ना निकलला के खबर सुनते नउवों दिने तेजी से बढ़त देश के शेयर बाजार आखिरी घंटा में भहरा गइली सँ आ सेंसेक्‍स 75 नीचे आ निफ्टी 21 अंक नीचे गिर के बंद भइल.\nउत्‍तराखंड में बुध का दिने मानसून चहुँप गइल आ हिमाचल प्रदेश, जम्मू-कश्मीर, उत्तर प्रदेश आ पंजाब के कुछ और हिस्सों, हरियाणा, चंडीगढ़, दिल्ली अउर राजस्थान में आगे बढ़ल जात बा,\nआपन पहिला दुनू एक दिना हरला का बाद ढाका के मीरपुर में होखत तिसरका एकदिना में भारत बांगला देश के 318 रन के निशान दिहलसि जीत खातिर पार करे के. बाकिर बंगला देश टीम एह निशान ले चहुंप ना पावल आ 77 रन से हार गइल. बहुत मुश्किल से एगो मैच जीतेवाला भारत सीरीज त गवां दिहलसि बाकिर व्हाइट वाश होखे से बचा लिहलसि अपना के.\nबिहार के मुख्यमंत्री नीतीश कुमार चुनाव के मद्दे नजर बिहार खातिर खास दर्जा मांगत आ अधिका आर्थिक सहायता देबे के मांग दोहरावत एगो चिट्ठी पीएम मोदी का लगे भेजले बाड़न.\nमंगल के रात बिहार भाजपा के नेता आ बिहार के उपमुख्यमंत्री रहल सुशीलो मादी मान लिहलें कि बिहार विधानसभा के चुनाव नरेन्द्र मोदी के सामने राख के लड़ल जाई.कहलन कि बिहार के विधान परिषद चुनाव का बाद भाजपा के संसदीय बोर्ड आ राजग के बइठक में एह बारे में आखिरी फैसला ले लीहल जाई.\nखुफिया अधिकारी आरएनपी सिंह के लिखल एगो नया किताब ‘नेहरूः अ ट्रबल्ड लीगेसी’ में दावा कइल गइल बा कि देश के पहिलका पीएम जवाहरलाल नेहरू ना चाहत रहलन कि राजेंद्र प्रसाद के देश के पहिलका राष्ट्रपति बनावल जाए आ एह खातिर ऊ झूठो बोले से ना हिचकिचइले. अलग बात कि एह झूठा नेहरू के तमाम कोशिश का बादो राजेन्द्र बाबू राष्ट्रपति बनबे कइलीं.\nबिहार के आरा जिला के अदालत में पिछला 23 जनवरी के भइल विस्फोट के असली दोषी 25 बरीस उमिर के सचिदानंद शर्मा ऊर्फ लंबू शर्मा के दिल्ली के अंतर्राज्यीय बस टर्मिनस से मंगल के साँझ गिरफ्तार कर लीहल गइल बा. एह विस्फोट में दू आदमी के मौत भइल रहुवे आ 16 लोग घवाहिल भइल रहे.\nबिहार के जदयू विधायक अनंत सिंह के अपहरण आ खून करे का आरोप में गिरफ्तार कर लीहल गइल बा. अनंत सिंह के घर के तलाशी में कुछ असलहा कारतूस आ कपड़ा बरामदी का बाद गिरफ्तारी भइल. उनका पर बाढ़ के चार गो नवहियन के अपहरण आ ओहमें से एगो के मार डाले के आरोप बा. पाँच गो अउरिओ आरोपियन के हिरासत में लीहल गइल बा.\nआजमगढ़ के मेंहनगर इलाका के नई गांव में बिआहल एगो लड़िकी के आपन मरद पसन्द ना रहुवे आ एह चलते नइहर अइला का बाद से ऊ ससुरा लवटे के तइयार ना होत रहुवे. बाकिर ओकर महतारी ओकरा के केहु तरह समझा बुझा आ दबा के ससुरा पहुँचा अइली. ओकरा कुछे दिन का बाद पिळचा मंगल के रात ऊ आपन कोठरी बंद क के अपना दूध पियत बेटी संगे आग लगा के जर मरल.\nबलिया के बिल्थरारोड के सड़क पर बाजार मोड़ का लगे बोलेरो से धक्का लगला का बाद मोटरसाइकिल सवार पचास बरीस उमिर के कटौड़ा के एगो आदमी के मौत हो गइल. धक्का मार के बोलेराो वाला भाग निकलल.\nदेवरिया कोतवाली का नियरा एगो अधिवक्ता के जमीन पर पुलिस दोसरा आदमी के जबरिया कब्जा दिआ दिहलसि जवना का बाद दू दिन से अधिवक्ता लोग तहसील के मेन गेट पर ताला लगा के विरोध जतावत बाड़े.\nगाजीपुर शहर इलाका के भुतहियाटांड रेलवे क्रासिंग से कुछे दूर आगे सोमार के रात एगो नवही ट्रेन के आगा कूद के आपन जान दे दिहलसि. मरेावाला गोराबाजार के त्रिभुवन सिंह के इकलौता बेटा रहुवे.\nगोरखपुर के एगो ठेकेदार के अपहरण करे, फिरौती मांगे आ मारपीट करे के आरोप में फरार घोषित अमन मणि त्रिपाठी, जे मंत्री रहल अमर मणि त्रिपाठी के बेटा हवे, का डेरा पर मंगल का दिने कुर्की के नोटिस साट दीहल गइल बाकिर तनिके देर में ओह नोटिस के फाड़ फेंकल गइल आ दिवालो साफ क दीहल गइल,\nगोरखपुर के बेतियाहाता कैंट से एगो नर्सिगहोम संचालक के क्वालिस गाड़ी लूट के भागत दू गो बदमाशन के पुलिस बरगदवां में ध लिहलसि. ओकनी के दू गो अउरी साथी पुलिस के पकड़ से बाहर बाड़े.\nजौनपुर जिला के बदलापुर इलाका के पीली नदी सेतु शाहपुर का नीचे मंगल का भोर में एगो अधेड़ के लाश मिलल जवना के जान गरदन दबा के लीहल लागत बा. औकर पहचान साबित नइखे भइल.\nमुख्यमंत्री अखिलेश यादव बुध का दिने आइआइटी प्रवेश परीक्षा में सफल गरीब मेधावियन के एक एक लाख रुपिया, आ लैपटाप दिहलन आ पढ़ाई के पूरा खरचा उठावे के वादा कइलन.\nबक्सर के पुरनका भोजपुर-बिक्रमगंज मुख्य मार्ग पर बिजली आफिस का लगे बुध के दुपहरिया में एगो वाहन एगो छोट बच्चा के कचार दिहलसि. ओकर मौत ओहिजे हो गइल आ बाइक वाला आपन बाइक छोड़ के भाग निकलल.\nसासाराम नगर के प्रतापगंज मुहल्ला में सोमार के रात खाना बनावत घरी गैस सिलेंडर फटला का चलते घर के सामान जर गइल. संजोग से केहू घवाहिल ना भइल.\nसारन जिला के दाउदपुर में आपसी झगड़ा का बाद भइल छूरे बाजी में छूट्टी पर आइल एगो सीआरपीएफ जवान घवाहिल हो गइल रहे. ओकर खराब हाल देख के ओकरा के पटना रेफर क दीहल रहे जहवां आखिर में मौत हो गइल.\nसिवान जिला के श्रीनगर गंडक कालोनी का सोझा मंगल के साँझ भइल सड़क हादसा में डंफर के टकरइला का बाद एगो मोटरसाइकिल चलावे वाला के मौत हो गइल.\nगोपालगंज जिला के जादोपुर इलाका के बंगरी गांव के एगो बुढ़ मेहरारू पूजा करे खातिर निकलल रहुवे बाकिर एगो मोटरसाइकिल से धक्का लगला का चलते ओकर मौत हो गइल.


कैंपिंग एवं ट्रेकिंग की जैसे राफ्टिंग एगो रोमांचकारी गतिविधि ह। ऊँचा-नीचा लहरन से एगो छोट सी नाव में जूझले क भी एगो अलग अनुभव ह। मनोरंजन के साथ-साथ इ हमनी के साहसी एवं जूझारु भी बनावेला। एकरी अलावा एक साथ काम कइले की कारण आपस में सहयोग क भावना भी बढ़ेला। बड़-बड़ लहर जब वेग की साथ व्यक्ति की तरफ आवेली स, त कुछ क्षण खातिर उ सब कुछ भूला जाला। ओके केवल परस्पर सहयोग से ए लहरन के जीतले की इच्छा होला। यात्रा पूरा कइले प ओ जीत क जवन खुशी होला, ओकर वर्णन शब्दन में कइल करीब करीब असम्भव ही बा।\nराफ्टिंग आ व्हाइटवाटर राफ्टिंग एगो आउटडोर मनोरंजक गतिविधि ह जेमें एगो हवा वाला बेड़ा की उपयोग से नदी या पानी के अन्य जगहन प नेविगेट कइल जाला। इ अक्सर कौनों न कौनों तरह की साफ़ पानी क या फेर उथला पानी के विभिन्न डिग्री पर कइल जाला और आम तौर पर भाग लेवे वालन खातिर एगो नया और चुनौतीपूर्ण वातावरण का प्रतिनिधित्व करेला। जोखिम से निपटले और टीम वर्क क जरूरत ए अनुभव (राफ्टिंग) का एगो महत्वपूर्ण हिस्सा ह। एगो अवकाश खेल की रूप में ए गतिविधि क विकास के 1970 की मध्य में लोकप्रिय भइल रहे। एके एगो जोखिम से भरल खेल की रूप में जानल जाला एवं इ काफी खतरनाको हो सकेला। अंतरराष्ट्रीय राफ्टिंग संघ, जेके आईआरएफ की नांव से दुनिया भर में जानल जाला उ इ खेल की सब पहलु क देखरेख करेला।\n1 वाइट वाटर क प्रकार\nवाइट वाटर क प्रकार[संपादन करीं]\nनिम्नलिखित6स्तर क बाधा का सामना वाइट वाटर राफ्टिंग में करे के पड़ेला, एकर अन्य नांव इंटरनेशनल स्केल ऑफ़ रिवर डिफीकल्टी भी ह, इ सामान्य से, बहुत खतरनाक और संभवित मौत क खतरा या फिर गंभीर चोट लगले ले होला।\nक्लास 1 : बहुत छोट खुरदुरा क्षेत्र, एमे कुशलता क जरुरत हो सकेला। (कौशल क स्तर: बहुत ही बुनियादी)\nक्लास 2: थोडा उथला पानी, पत्थर हो सकेला, एमे कुशलता की जरुरत पड़ सकेला।\nक्लास 3: छोटा लहर, बहुत ख़ास खतरा नाहीं, एइजा थोड़ा ज्यादा कुशलता क जरुरत रही ।\nक्लास 4: व्हाइटवॉटर, मध्यम तरंग, कुछ चट्टान, तीक्ष्ण कुशलता क जरुरत।\nक्लास 5: व्हाइटवॉटर, बड़ तरंग, बड़ क्षेत्र, सटीक कुशलता क जरुरत।\nक्लास 6: काफी खतरनाक और एमें राफ्टर के पर्याप्त व्हाइटवॉटर, बड़ तरंग, बड़ चट्टान का सामना करे के पड़ेला।\nव्हाइट वाटर राफ्टिंग डोंगियों चाहें कायाक से काफी अलग ह एमें बहुते कुशलता एवं विशेषता क जरुरत होला ताकि पानी में आवे वाली कठिनाइयन के दूर कइल जा सके। एमें कुछ विशिष्ट तकनीक इस्तेमाल कइल जाला, ए कुल तकनीक की उदाहरण में शामिल बा,\nव्हाइटवॉटर राफ्टिंग एगो खतरनाक खेल बन सकेला अगर एमें मुलभुत सुरक्षा तकनीकन क अनदेखी कइल गईल होखे। हालांकि पेशेवर एवं निजी राफ्टिंग में दुर्घटना काफी कम देखल गईल बा जवने क एक वजह बहुत सारा घटना क रिपोर्टिंग न होखल ह, एही से दुर्घटना दर काफी कम समझल जाला। अत: इ जरुरी ह की राफ्टिंग कइले से पहिले आप अपनी संचालक की साथ सुरक्षा व्यवस्था का जायजा ले लीं। हालाँकि अब ए खेल में विशेषज्ञता बढ़ल बा एवं विशिष्ट उपकारणन की प्रयोग की चलते दुर्घटना क सम्भावना घटल बा।\n↑ Hunter, Roy (जुलाई 2, 2007). "An analysis of whitewater rafting safety data: risk management for programme organizers". Journal of Adventure Education and Outdoor Learning.7(1): 21–35. doi:10.1080/14729670701349624. पहुँचतिथी Nov 18, 2014.\n↑ Fiore, David C. (2003). "Injuries associated with whitewater rafting and kayaking". Wilderness & environmental medicine. 14 (4): 255–260. doi:10.1580/1080-6032(2003)14[255:IAWWRA]2.0.CO;2. पहुँचतिथी 2014-03-11.\n"https://bh.wikipedia.org/w/index.php?title=राफ्टिंग&oldid=644953" से लिहल गइल\nएह पन्ना पर आखिरी बेर संपादन 28 नवंबर 2018 के 09:44 बजे भइल रहल।